Hari pertama PJKM catat jualan hampir RM60,000

KUALA NERUS, 3 Jun- Hari pertama pelaksanaan Program Jualan Keluarga Malaysia (PJKM) yang diadakan sempena Jelajah Aspirasi Keluarga Malaysia (AKM) semalam, mendapat sambutan hangat dengan mencatatkan hasil jualan hampir RM60,000.Pengarah Kementerian Perdagangan Dalam Negeri dan Hal Ehwal Pengguna (KPDNHEP) Terengganu Saharuddin Mohd Kia berkata jumlah kehadiran direkodkan ke PJKM semalam pula, hampir 4,000 pengunjung. "Jualan ini memfokuskan kepada kegunaan isi rumah sahaja dan bukan untuk golongan peniaga. Justeru, pengguna disaran mengambil peluang untuk mendapatkan barangan keperluan harian mereka dengan potongan harga sehingga 20% lebih murah berbanding pasaran biasa," katanya kepada Bernama hari ini.Antara barangan dijual sepanjang PJKM berlangsung selama tiga hari bermula semalam hingga esok ialah daging segar, ayam, ikan sejuk beku, telur, minyak masak paket, beras, gula dan sayur-sayuran.Rata-rata pengunjung juga menyambut baik program itu dan mengakui harga barangan dijual adalah berpatutan serta sangat membantu meringankan beban kewangan mereka.Suri rumah, Hazimah Mohd, 51, berkata dia datang ke program itu kerana terdapat pelbagai promosi termasuk diskaun harga jualan bagi barangan keperluan."Saya buat senarai apa yang hendak dibeli kerana perlu merancang dengan bijak untuk berjimat cermat. Terima kasih kepada kerajaan kerana prihatin dengan rakyat dan program ini antara yang bagus untuk diperluaskan lagi," katanya yang datang dari Manir.

(Pengarah KPDNHEP Terengganu, Saharuddin Mohd Kia)

Seorang kakitangan swasta, Hidayah Aisyah Nordin, 41, pula berkata dia selalu membeli barangan di PJKM yang sering dianjurkan di sekitar Terengganu kerana harga ditawarkan sangat berbaloi."Sekarang ni, semuanya serba mahal, jadi kita kena pandai berbelanja dan urus kewangan bak kata pepatah 'ukur baju di badan sendiri'. Macam saya, memang akan beli barang untuk kegunaan setiap dua minggu dan pastikan penjimatan itu dapat digunakan untuk perkara lain," katanya.Pelaksanaan PJKM kali ini melibatkan lebih banyak penyertaan daripada agensi kerajaan serta pemain industri seperti Lembaga Pemasaran Pertanian Persekutuan (FAMA), Lembaga Kemajuan Ikan Malaysia (LKIM), Suruhanjaya Koperasi Malaysia, Koperasi Usahawan Darul Iman, Koperasi Pembangunan Parlimen Kuala Terengganu, Persatuan Nelayan Negeri Terengganu, pasaraya Sabasun, MDM Blue Ocean, Pok Awang Agro Farm Empire, Kemamang Pine, Qaseh Aiyaa dan SBA Maju Resources.


499 perniagaan sokong pengenalan semula GST

KUALA LUMPUR, 2 Jun- Sejumlah 499 perniagaan menyokong pengenalan semula Cukai Barang dan Perkhidmatan (GST) bagi menggantikan Cukai Jualan dan Perkhidmatan (SST).Persekutuan Pengilang-pengilang Malaysia (FMM) dalam satu kenyataan berkata, GST menawarkan struktur cukai lebih adil dengan menghapuskan cukai bertindih dan tambahan.Presidennya, Tan Sri Soh Thian Lai menyatakan, maklumbalas itu berdasarkan tinjauan FMM mengenai pengenalan semula GST pada Mei 2020."Harga eksport negara akan lebih berdaya saing di peringkat antarabangsa kerana GST tidak dikenakan kepada barangan dan perkhidmatan yang dieksport.Manakala GST yang dibelanjakan ke atas input akan diperoleh semula di sepanjang rantaian bekalan," katanya.

Tambah beliau, pelaksanaan GST akan menawarkan fleksibiliti kepada kerajaan untuk mengurangkan cukai langsung, termasuk cukai pendapatan individu dan cukai korporat, seterusnya membolehkan negara menjadi destinasi perniagaan yang lebih menarik. Bagaimanapun jelasnya, kerajaan perlu memastikan pengurusan GST 2.0 lebih mudah, dan tidak meningkatkan kos menjalankan perniagaan.Sesi libat urus bersama pihak berkepentingan juga perlu dilaksana secara terperinci bagi memastikan kejayaan struktur cukai yang berkesan.


Subsidi minyak bersasar kaedah terbaik kawal kadar inflasi

KUALA LUMPUR, 2 Jun - Mekanisme subsidi minyak bersasar adalah kaedah terbaik bagi mengawal kadar inflasi negara. Pengarah Ekonomi di Pejabat Perdana Menteri, Shahril Sufian Hamdan menjelaskan golongan yang tidak berkemampuan perlu diberikan fokus bagi memastikan tidak berlaku ketirisan.Sekali gus mampu mengawal perbelanjaan kerajaan."Kalau kita buka kepada semua dan kita teruskan subsidi tidak bersasar, akan satu belanja cukup besar dan belanjakan banyak kepada mereka yang berkemampuan untuk mengurus harga iaitu T20 sama ada bahan api, petrol dan sebagainya, itu antara contoh," katanya.

Beliau ditemui selepas menjadi tetamu rancangan terbitan RTM di Angkasapuri.Tambah Shahril Sufian, subsidi yang ditanggung kerajaan ini membantu seluruh rakyat mengurangkan beban inflasi.Ketika ini, peningkatan inflasi bukan sahaja melanda negara malah di seluruh dunia.


Pesawat AirAsia guna DPO, kurangkan 221 tan pelepasan karbon

SEPANG, 2 Jun - AirAsia memasang perisian Descent Profile Optimiser (DPO) pada pesawat A320ceo bermula bulan ini.Inisiatif sempena sambutan Hari Alam Sekitar Sedunia itu bakal menjadikan operasi penerbangan AirAsia menjadi lebih lestari.Ketua Pegawai Eksekutif Kumpulan AirAsia Aviation Group Limited (AAAGL), Bo Lingam berkata usaha itu dijangka bakal mengurangkan penggunaan bahan api dan meningkatkan kecekapan bahan api sehingga 0.75 peratus daripada pembakaran bahan api sedia ada, bersamaan dengan penjimatan 101 kilogram pelepasan karbon dioksida untuk setiap penerbangan.

langkah AirAsia menyemak semula strategi kelestarian dan melaksanakan inisiatif baharu itu akan meminimumkan kesan terhadap alam sekitar melalui operasi penerbangan. "Kami kekal komited untuk memastikan bukan sahaja membina sebuah syarikat penerbangan yang lestari, tetapi sejajar dengan matlamat kemampanan pelepasan karbon bersih-sifar menjelang tahun 2050," katanya dalam satu kenyataan.Tambahnya, pengunaan DPO akan mengurangkan pelepasan karbon dioksida lebih 221 tan bagi setiap pesawat setiap tahun.


MAHB di peringkat akhir muktamadkan perjanjian baharu operasi dengan kerajaan

KUALA LUMPUR, 2 Jun - Malaysia Airports Holdings Bhd (MAHB) dalam peringkat akhir untuk memuktamadkan perjanjian operasi (OA) baharu dengan kerajaan.Pengarah Urusannya, Datuk Iskandar Mizal Mahmood, berkata pengendali lapangan terbang itu bekerja keras untuk memuktamadkan perjanjian terbabit dan berharap akan selesai secepat mungkin.Katanya, perjanjian baharu itu akan menetapkan terma dan syarat konsesi MAHB bagi mengendalikan 39 lapangan terbang di negara ini.

"Kami hampir memuktamadkannya. Kami harap bukan hanya perjanjian operasi (OA) dimuktamadkan, malah perjanjian pajakan tanah, kami sedang berusaha keras untuk muktamadkannya," katanya.Beliau berkata demikian pada sidang media secara maya sempena Mesyuarat Agung Tahunan (AGM) MAHB, hari ini.Datuk Iskandar turut berharap (OA) itu akan memberi kelebihan kepada pemegang saham.OA yang ditandatangani pada 2009, menetapkan MAHB sebagai pengendali lapangan terbang, bukan sebagai pemaju infrastruktur lapangan terbang.


Johor terima pelaburan RM900 juta daripada Insulet Corporation

JOHOR BAHRU, 2 Jun - Johor menerima pelaburan RM900 juta daripada syarikat Insulet Corporation yang berpangkalan di Amerika Syarikat.  Menteri Besar, Datuk Onn Hafiz Ghazi berkata ia sebagai batu loncatan kepada Johor yang bakal menerima pelbagai lagi pelaburan berimpak tinggi dalam waktu terdekat, berdasarkan kepada kenyataan Lembaga Pembangunan Pelaburan Malaysia (MIDA).

Menurutnya, pelaburan daripada Insulet Corporation itu juga menawarkan 500 peluang pekerjaan kepada rakyat.  "Ini membuktikan Johor juga sedang menarik minat syarikat berkaitan perubatan antarabangsa untuk melabur di sini .  "Saya berpendapat, sebagaimana kita sedang menuju ke fasa peralihan endemik, lebih ramai orang atau ramai pelabur memerhatikan Johor sebagai lokasi pelaburan di sebabkan lokasi dan kemudahan yang ada," katanya.  Beliau berkata demikian selepas menghadiri Majlis Pecah Tanah Insulet Corporation, di sini hari ini.


Persatuan penoreh getah dan pertanian disaran tubuh koperasi

SIK, 2 Jun - Persatuan penoreh getah dan pertanian di seluruh negara disaran menubuhkan koperasi, bertujuan meningkatkan produktiviti bagi mengembangkan perniagaan dan kekal kompetitif. Ahli Lembaga Pengarah, Suruhanjaya Koperasi Malaysia, Datuk Mohd Tajuddin Abdullah berkata walaupun terdapat persatuan sedemikian telah menubuhkan koperasi masing-masing, namun jumlahnya masih rendah. Menurutnya, koperasi merupakan satu entiti berdaftar dan boleh menjalankan aktiviti perniagaan seperti Perbankan dan Kredit; Pertanian; Perumahan; Perindustrian; Pengguna; Pembinaan; Pengangkutan dan Perkhidmatan.

Malah koperasi turut digalak menceburi lima bidang keberhasilan aktiviti ekonomi tinggi iaitu Perkhidmatan Kewangan; Pemborongan dan Peruncitan; Pelancongan, Penjagaan Diri dan Kesihatan; Pertanian dan Industri Asas Tani dan Peladangan."Bila tubuhnya koperasi mereka ada satu platform menjalankan pelbagai aktiviti dan boleh membantu ahli-ahli dari segi dividen."Baru-baru ini apabila pandemik COVID-19, dividen menjunam tetapi Alhamdulillah apabila YAB Perdana Menteri telah buka semua sektor, tiada PKP lagi semua orang boleh jalankan sektor ekonomi. "Jadi koperasi juga menawarkan iaitu pembiayaan pinjaman, geran. Jadi kita bantulah koperasi-koperasi ini," katanya kepada pemberita di sini.Mohd Tajuddin juga berkata mereka yang ingin menubuhkan koperasi boleh mengunjungi pejabat-pejabat koperasi di kawasan masing-masing.


KUALA LUMPUR, 2 Jun - Ringgit meneruskan aliran penyusutannya apabila dibuka lebih rendah berbanding dolar Amerika Syarikat (AS) hari ini ketika sentimen lemah terhadap unit tempatan berkenaan susulan laporan kenaikan kadar inflasi serta penurunan harga minyak, kata penganalisis.Pada 9 pagi ini, ringgit susut kepada 4.3880/3910 berbanding dolar AS daripada berbanding dolar AS daripada 4.3805/385 pada akhir urus niaga semalam.

(Ringgit dibuka rendah berbanding Dolar AS susulan kenaikan inflasi/Foto hiasan)

Menurut penganalisis, dolar AS meraih sokongan susulan kebimbangan mengenai kemungkinan berlakunya peningkat inflasi di peringkat global.

Pada Rabu, Jabatan Perangkaan Malaysia menyatakan kadar inflasi negara meningkat sebanyak 2.5 peratus, terutamanya didorong oleh kenaikan harga makanan dan bahan api pada 2021.Peningkatan itu juga ketara berbanding 0.7 peratus yang dicatatkan ketika tempoh sebelum pandemik pada 2019.

Dalam pada itu, Pengarah Urusan SPI Asset Management Stephen Innes berkata di peringkat pasaran minyak, terdapat laporan bahawa Arab Saudi telah memaklumkan sekutu Barat mengenai kesediaannya untuk meningkatkan pengeluaran minyak jika pengeluaran Rusia susut di bawah kuota yang dipersetujui akibat sekatan daripada Kesatuan Eropah.Setakat pagi ini, harga minyak mentah Brent yang juga penanda aras global diniagakan susut 2.1 peratus kepada US$113.84 setong.Sementara itu, ringgit diniagakan bercampur-campur berbanding kumpulan mata wang utama.Ia mengukuh berbanding dolar Singapura kepada 3.1915/1942 daripada 3.1928/1965 dan meningkat berbanding yen Jepun kepada 3.3728/3754 daripada 3.3865/3903.Ringgit juga diniagakan lebih baik berbanding pound Britain kepada 5.4780/4817 daripada 5.5159/5216 semalam dan mengukuh berbanding euro kepada 4.6754/6786 daripada 4.6985/7034.- BERNAMA


Koop Sahabat jangka pulangan dividen lebih tinggi tahun ini

KUALA LUMPUR, 1 Jun - Koperasi Sahabat Amanah Ikhtiar Malaysia Berhad (Koop Sahabat) menjangkakan pulangan dividen lebih tinggi tahun ini kepada 250,000 anggotanya.Pengerusi Koop Sahabat, Mohd Najib Mohd Noor berkata ini berdasarkan aktiviti perniagaan yang kembali rancak.Selain prestasi koperasi yang semakin pulih sejajar fasa peralihan ke endemik."Kita akan adakan mesyuarat agung tahunan Koop Sahabat dalam beberapa minggu akan datang, jadi jumlah pembayaran dividen akan diumumkan pada majlis itu."Saya dapat beri jaminan secara umumnya anggota akan mendapat pulangan lebih tinggi dari tahun lepas," katanya.

Beliau berkata demikian selepas Majlis Ikrar Bebas Rasuah Koop Sahabat, di sini hari ini.Jelas Mohd Najib, tahun lalu koperasi itu mencatat pulangan dividen 7.5%.Ia melibatkan agihan pembayaran RM3.9 juta kepada lebih 230,000 anggotanya.Sementara itu, pihaknya menyasarkan peningkatan keanggotaan koperasi kepada 500,000 ahli menjelang akhir tahun ini.


Inflasi meningkat 2.5 peratus dengan 184 item makanan naik pada 2021

KUALA LUMPUR, 1 Jun - Inflasi Malaysia pada 2021 meningkat 2.5 peratus yang didorong oleh kenaikan harga makanan dan bahan api, demikian Menurut Jabatan Perangkaan Malaysia (DOSM).Ketua Perangkawan Datuk Seri Dr Mohd Uzir Mahidin berkata sebanyak 184 item makanan daripada keseluruhan 552 item dalam ‘bakul’ Indeks Harga Pengguna (IHP) mencatatkan kenaikan.Beliau berkata peningkatan itu juga lebih tinggi berbanding 0.7 peratus yang direkodkan sebelum pandemik pada 2019.“Pandemik COVID-19 telah memberi kesan kepada kehidupan seharian masyarakat. Bagaimanapun, usaha kerajaan dalam melaksanakan pemberian vaksin percuma kepada rakyat telah membantu memulihkan keyakinan perniagaan dan seterusnya meningkatkan keyakinan pengguna untuk keluar berbelanja.“Selain itu, kebenaran rentas negeri dan semua sektor ekonomi telah dibuka semula bermula 11 Oktober, 2021. Ini telah menyumbang kepada pemulihan ekonomi negara terutamanya dalam sektor pengedaran dan peruncitan,” katanya dalam kenyataan bersempena laporan Analisis IHP Tahunan 2021, merangkumi analisis terperinci terhadap data inflasi bagi siri masa 2010 hingga 2021 mengikut 12 kumpulan utama barang dan perkhidmatan.Secara keseluruhannya, kenaikan inflasi 2.5 peratus adalah disumbangkan oleh indeks pengangkutan (11.0 peratus); makanan dan minuman (1.7 peratus); hiasan, perkakasan dan penyelenggaraan isi rumah (1.6 peratus) dan perumahan, air, elektrik, gas dan bahan api lain (1.5 peratus) yang menyumbang 72.0 peratus kepada keseluruhan wajaran IHP.Mohd Uzir berkata sebanyak 80.0 peratus komponen makanan dalam kumpulan makanan dan minuman mencatatkan peningkatan.

“Peningkatan harga komoditi global telah memberi kesan kepada inflasi makanan. Peningkatan harga ayam yang melebihi purata harga ayam pada 2020 adalah impak daripada kenaikan harga stok makanan haiwan,” katanya.Mohd Uzir berkata kekurangan bekalan import, pelaksanaan Perintah Kawalan Pergerakan (PKP) 2.0 dan 3.0 serta penutupan sempadan negara adalah antara faktor yang mempengaruhi turun naik harga di pasaran tempatan. Mengenai inflasi pengangkutan, Mohd Uzir berkata peningkatan dua digit (11.0 peratus) adalah disebabkan kesan asas penetapan harga siling petrol RON95 (RM2.05 seliter) dan diesel (RM2.15 seliter) sejak Mac 2021.Selain itu, penamatan diskaun bil elektrik bulanan yang diberikan kepada pengguna domestik di bawah Pakej Perlindungan Rakyat dan Pemulihan Ekonomi (PEMULIH) selama tiga bulan dan berakhir pada September 2021 turut memberi tekanan kepada kenaikan inflasi negara bagi 2021.Mengikut negeri, tujuh negeri menunjukkan peningkatan melepasi paras inflasi nasional 2.5 peratus dengan peningkatan tertinggi oleh Terengganu (3.4 peratus).Peningkatan ini terutamanya disebabkan oleh kenaikan harga ayam, telur, minyak masak dan ikan, dan makanan laut pada 2021 berbanding tahun sebelumnya.Sementara itu, Mohd Uzir berkata inflasi bagi kumpulan pendapatan di bawah RM3,000 meningkat 2.2 peratus pada 2021 berbanding 2020 (-1.0 peratus) dengan kumpulan pengangkutan menyumbang peningkatan tertinggi 13.3 peratus berbanding negatif 12.0 peratus yang direkodkan pada 2020.Pada 2021, inflasi teras meningkat lebih perlahan kepada 0.7 peratus berbanding 1.1 peratus pada tahun sebelumnyaPeningkatan tertinggi inflasi teras terutamanya disumbangkan oleh hiasan, perkakasan dan penyelenggaraan isi rumah sebanyak 1.6 peratus.Mengenai inflasi negara-negara ASEAN, beliau berkata ia mencatatkan peningkatan antara 1.2 peratus kepada 3.9 peratus pada 2021.Filipina mencatatkan kadar inflasi tertinggi iaitu 3.9 peratus, manakala Thailand mencatatkan inflasi terendah sebanyak 1.2 peratus.Singapura, Vietnam, Indonesia dan Brunei masing-masing mencatatkan kenaikan 2.3 peratus, 1.9 peratus, 1.6 peratus dan 1.5 peratus.Analisis IHP Tahunan, 2021 yang lebih terperinci boleh dimuat turun di www.dosm.gov.my.- BERNAMA


Bursa Malaysia dibuka rendah

KUALA LUMPUR, 1 Jun- Bursa Malaysia mengakhiri kenaikan semalam untuk dibuka lebih rendah hari ini berikutan aktiviti pengambilan untung, mengambil isyarat daripada dagangan yang tidak menentu di Wall Street.Pada 9.10 pagi, FTSE Bursa Malaysia KLCI (FBM KLCI) merosot 12.47 mata kepada 1,557.63 daripada 1,570.10 sewaktu ditutup pada Selasa.Indeks petunjuk pasaran itu dibuka rendah 6.70 mata kepada 1,563.40.Di pasaran lebih meluas, kaunter rugi mengatasi kaunter untung sebanyak 201 berbanding 171, manakala 238 kaunter tidak berubah, 1,633 tidak diniagakan dan 16 yang lain digantung.Jumlah dagangan sebanyak 250.57 juta unit bernilai RM162.12 juta.Naib Presiden Penyelidikan Ekuiti Rakuten Trade Sdn Bhd, Thong Pak Leng berkata ekuiti AS merosot disebabkan kebimbangan terhadap inflasi dan pertumbuhan ekonomi yang lebih perlahan memandangkan dunia kini sedang berdepan krisis makanan.Purata Indeks Dow Jones turun 223 mata, manakala Nasdaq susut hampir 50 mata.Berikutan itu, hasil 10 tahun AS ditutup lebih tinggi kepada paras 2.85 peratus.Bagi bursa tempatan, beliau berkata lonjakan mendadak dalam pembelian asing menyaksikan FBM KLCI ditutup lebih tinggi selepas merosot hampir sepanjang hari.“Bagaimanapun, kami berpendapat beberapa aktiviti pengambilan untung mungkin berlaku dan berharap indeks itu berada pada julat 1,560-1,575 hari ini,” katanya kepada Bernama.

Sementara itu, Thong berkata harga minyak sawit mentah menyusut kepada lingkungan RM6,600 satu tan seiring dengan harga minyak kacang soya yang lebih lemah.Bagaimanapun, harga minyak mentah mengekalkan trend dengan minyak mentah Brent menghampiri paras US$113 setong berikutan sekatan separa minyak Rusia oleh Kesatuan Eropah.Dalam kalangan saham wajaran tinggi, Maybank dan Petronas Chemicals masing-masing turun 10 sen kepada RM9.0 dan RM10.16, Public Bank merosot 8.0 sen kepada RM4.65, IHH Healthcare berkurangan 9.0 sen kepada RM6.61 dan CIMB susut 2.0 sen kepada 5.13.Bagi saham aktif, Sapura Energy merosot 1.0 sen kepada 7.5 sen, Serba Dinamik menambah 2.0 sen kepada 12 sen, Genting meningkat 28 sen kepada RM5.03, WZ Satu naik 1.0 sen kepada 22 sen, manakala Focus Dynamics tidak berubah pada 3.0 sen.Di papan indeks, Indeks FBM Emas susut 0.86 mata kepada 5,184.78, Indeks FBM Emas Syariah jatuh 60.80 mata kepada 11,448.83, Indeks FBM Emas turun 68.71 mata kepada 11,083.19, Indeks FBMT 100 berkurangan 71.59 mata kepada 10,786.92, manakala FBM 70 lemah 27.52 mata kepada 13,211.60.Mengikut sektor, Indeks Produk dan Perkhidmatan Perindustrian rendah 1.86 mata kepada 201.35, Indeks Perladangan menguncup 31.25 mata kepada 7,932.73 dan Indeks Perkhidmatan Kewangan turun 166.80 mata kepada 16,743.89. - BERNAMA


Bank Muamalat tawar khidmat pentaksiran zakat

KUALA LUMPUR, 1 Jun - Bank Muamalat Malaysia menawarkan khidmat pentaksiran zakat di kaunter secara percuma kepada rakyat Lembah Klang. Pelanggan sedia ada Bank Muamalat dan mereka yang beragama Islam boleh mendapatkan nasihat berhubung zakat di mana-mana 20 cawangan bank sekitar Wilayah Persekutuan dan Selangor.Ketua Jabatan Shariah Bank Muamalat, Ustaz Mohd Izuwan Mahyudin menyatakan penawaran khidmat pengiraan dan pembayaran zakat itu bagi melengkapkan ekosistem pengurusan kekayaan Islam di bawah satu bumbung. "Hasrat kita memang cuba berusaha sebar luaskan bukan sahaja di Lembah Klang tetapi bergantung kepada perbincangan, kebenaran dan kerjasama dengan pusat pungutan negeri yang berkaitan," katanya.

Beliau menyatakan demikian pada majlis pelancaran yang diadakan di Muzium Kesenian Islam Malaysia, di sini. Pada majlis tersebut, Bank Muamalat turut menyampaikan sijil penyertaan kepada 20 kakitangan yang telah menghadiri kursus pentaksiran zakat.


Mansuh AP buka ruang syarikat tempatan import lebih banyak bahan makanan

KUALA LUMPUR, 1 Jun - Keputusan memansuhkan Permit Kelulusan (AP) membuka ruang kepada syarikat tempatan untuk import lebih banyak bahan makanan bagi menjamin bekalan di pasaran mencukupi.Pengarah Unit Ekonomi dan Perniagaan merangkap Pemangku Pengarah Penyelidikan, Institut Demokrasi & Hal Ehwal Ekonomi (IDEAS), Dr. Juita Mohamad optimis keputusan itu mampu mengurangkan harga barang makanan dengan ketiadaan AP."Jadi penjual juga perlu bersaing untuk mendapatkan syer terbesar dalam pasaran untuk berjaya. "Saya percaya ini mampu mengurangkan harga bahan makanan dalam jangka sederhana dan panjang," katanya.

Berita berkaitanPemansuhan AP langkah proaktif kerajaan pulih kenaikan harga bahan makananPemansuhan AP langkah tepat, jamin kelangsungan bekalan makanan - Nanta

Beliau menyatakan demikian ketika menjadi panel jemputan program RTM di Angkasapuri.Menurut Juita lagi, inisiatif tersebut sekali gus akan mengurangkan tekanan permintaan makanan di negara ini.Jelasnya, ketika ini dunia mengalami krisis kos makanan dengan menyaksikan kenaikan harga bahan makanan.


Pasaran getah ditutup tinggi pada hari kedua berturut-turut

KUALA LUMPUR, 31 Mei - Pasaran getah Malaysia ditutup lebih tinggi untuk hari kedua berturut-turut hari ini, dipengaruhi oleh kenaikan harga minyak dan ringgit yang semakin lemah, apabila sentimen global dirangsang oleh langkah Shanghai untuk menamatkan sekatan COVID-19, kata seorang peniaga.Namun, kenaikan selanjutnya dihadkan oleh penunjuk yang bercampur-campur daripada pasaran hadapan getah serantau dan kelembapan berterusan dalam aktiviti perkilangan di China pada Mei, katanya.“Niaga hadapan getah Jepun meningkat pada Selasa, apabila yen yang lebih lemah menjadikan aset dalam denominasi yen lebih berpatutan apabila dibeli dalam mata wang lain, manakala data runcit yang lebih optimistik turut meningkatkan sentimen pelabur.“Harga minyak meningkat pada Selasa selepas Kesatuan Eropah (EU) bersetuju untuk mengurangkan import minyak dari Rusia menjelang akhir 2022, mencetuskan kebimbangan mengenai pasaran yang lebih lemah yang sudah tertekan untuk bekalan di tengah-tengah peningkatan permintaan yang memuncak menjelang musim memandu pada musim panas di Amerika Syarikat dan Eropah, " tambahnya.

Setakat ini, minyak mentah Brent melonjak 1.96 peratus kepada US$124.1 setong.Harga Lembaga Getah Malaysia (LGM) bagi Getah Mutu Malaysia 20 (GMM 20) naik 15 sen kepada 728 sen sekilogram, manakala susu getah pukal meningkat 4.5 sen kepada 682.5 sen sekilogram.Pada 5 petang, harga penutup LGM untuk GMM 20 berada pada 726.5 sen sekilogram, manakala susu getah pukal pada 682 sen sekilogram. - BERNAMA


FGV kembali untung selepas margin lebih tinggi dalam produk sawit

KUALA LUMPUR, 31 Mei - Keuntungan bersih FGV Holdings Bhd dalam suku pertama berakhir 31 Mac 2022 mula pulih untuk dicatatkan pada angka RM369.24 juta berbanding kerugian bersih sebanyak RM35.42 juta semasa suku pertama 2021. Keuntungan ini disumbangkan oleh margin produk sawit, segmen hiliran, perniagaan baja dan logistik yang lebih tinggi. Perolehan melonjak kepada RM5.85 bilion dalam suku yang ditinjau daripada RM3.39 bilion sebelumnya di tengah-tengah purata harga minyak sawit mentah (MSM) yang lebih tinggi, kata syarikat perladangan itu dalam satu makluman kepada Bursa Malaysia hari ini. "Keuntungan dalam sektor perladangan naik kepada RM517.87 juta berbanding kerugian berjumlah RM52.80 juta sebelum ini."Ini disebabkan oleh purata harga MSM yang lebih baik sebanyak RM5,058 satu tan daripada RM3,172 satu tan yang direkodkan dalam suku yang sama tahun sebelumnya," kata FGV. Keuntungan dalam sektor perladangan juga menokok dengan peningkatan kuantiti jualan MSM iaitu 28 peratus."Prestasi sektor yang agak memberangsangkan ini disokong oleh perniagaan hiliran serta baja dan bahagian hasil yang lebih positif daripada usaha sama iaitu RM22.89 juta berbanding RM2.17 juta dahulu,” katanya.

Keuntungan sektor perladangan sebahagiannya telah diimbangi oleh caj nilai saksama yang lebih tinggi ke atas perjanjian pajakan tanah sebanyak RM159.14 juta daripada RM143.75 juta yang direkodkan pada suku yang sama tahun sebelum ini.Mengulas mengenai segi operasi, pengeluaran tandan buah segar (FFB) bertambah kepada 0.83 juta tan daripada 0.74 juta tan manakala hasil menokok kepada 3.02 tan sehektar, katanya. Kadar perahan minyak yang dicapai pada suku semasa adalah 20.28 peratus, lebih baik daripada 20.05 peratus yang dicatatkan pada suku pertama 2021."Kami agak teruja bagi mengumumkan satu lagi suku yang menguntungkan di tengah-tengah ketidaktentuan dan cabaran yang dihadapi oleh kumpulan. "Kami akan berusaha untuk mengekalkan momentum positif ini dalam memenuhi jangkaan pihak berkepentingan kami serta bagi mencapai sasaran yang ditetapkan untuk 2022," kata Ketua Pegawai Eksekutif Kumpulan Mohd Nazrul Izam Mansor dalam satu kenyataan berasingan.Sementara itu, sektor gula FGV mencatatkan kerugian sebanyak RM30.78 juta pada suku pertama 2022 daripada RM50.68 juta dalam tempoh yang sama tahun lepas berikutan oleh margin kasar yang lebih rendah disebabkan peningkatan dalam kos gula mentah, pengangkutan dan gas yang ditanggung pada suku semasa. Sektor logistik dan lain-lain melaporkan keuntungan suku pertama 2022 yang lebih tinggi sebanyak RM21.92 juta berbanding RM13.76 juta sebelumnya. - BERNAMA


KUALA LUMPUR, 31 Mei - Ringgit dibuka rendah berbanding dolar AS berikutan kekurangan sokongan belian, walaupun terdapat pembetulan dalam indeks dolar AS atau DXY yang merosot lagi kepada 101.367 mata berikutan kedudukan terlebih beli pada masa yang tidak ditentukan, kata seorang penganalisis.Pada 9 pagi, mata wang tempatan susut kepada 4.3710/3750 berbanding dolar AS daripada 4.3640/3685 pada Isnin.Ketua Ekonomi Bank Islam Dr Mohd Afzanizam Abdul Rashid berkata dalam persekitaran dolar AS yang rendah, pasaran masih bimbang mengenai pendirian yang menyokong kadar faedah tinggi oleh Rizab Persekutuan AS (Fed) dan bank pusat utama lain di seluruh dunia.“Data inflasi terkini di Jerman, yang meningkat kepada 7.9 peratus pada April daripada 7.4 peratus pada bulan sebelumnya, menunjukkan bahawa Bank Pusat Eropah (ECB) dijangka akan mengurangkan akomodasi dasar monetarinya tidak lama lagi untuk menurunkan inflasi,” katanya kepada Bernama.

Berdasarkan prestasi ringgit-dolar AS yang menggalakkan baru-baru ini pada RM4.3663, Mohd Afzanizam menjangka pasangan mata wang itu mungkin bergerak lebih dekat kepada paras sokongan segera pada RM4.34 berikutan mata wang tempatan telah berada dalam kedudukan terlebih jual untuk suatu tempoh.Ringgit diniagakan tinggi berbanding sekumpulan mata wang utama.Unit tempatan meningkat berbanding dolar Singapura kepada 3.1914/1948 daripada 3.1940/1976 pada Isnin dan naik berbanding yen Jepun kepada 3.4100/4134 daripada 3.4289/4327.Ia naik berbanding pound kepada 5.5123/5173 daripada 5.5192/5248 pada Isnin dan meningkat berbanding euro kepada 4.6966/7009 daripada 4.6978/7027. -  BERNAMA


Industri E&E kekal penyumbang utama eksport pembuatan negara

KUALA LUMPUR, 31 Mei - Industri Elektrik dan Elektronik (E&E) terus kekal sebagai penyumbang utama eksport pembuatan di negara ini, meski berdepan dua tahun cabaran pandemik COVID-19. Tahun lalu sahaja, eksport produk E&E berjaya mencecah RM455.7 bilion; meningkat sebanyak 18% berbanding tahun 2020.Menurut Menteri Kanan Perdagangan Antarabangsa dan Industri, Datuk Seri Mohamed Azmin Ali ia juga mewakili 36.8% daripada jumlah keseluruhan eksport negara."Dari segi sumbangan kepada KDNK, sektor E&E kekal sebagai pemacu utama pertumbuhan yang menyumbang kepada 6.7% pada 2021. Industri E&E menarik pelaburan tertinggi ke dalam sektor pembuatan Malaysia tahun lepas menyumbang 75.9% daripada jumlah pelaburan yang diluluskan berjumlah RM148 bilion pelaburan asing, khususnya, merekodkan RM146.3 bilion," katanya.Beliau berucap pada Majlis Sambutan Ulang Tahun ke-50 Industri E&E Malaysia di ibu negara malam tadi.

(Mohamed Azmin pada Majlis Sambutan Ulang Tahun ke-50 Industri E&E Malaysia di ibu negara malam tadi)

Tambah Mohamed Azmin, peranan industri E&E kini semakin penting menuju era ekonomi digital dan hijau.Bagi memastikan kemampanannya, ekosistem industri E&E yang komprehensif diperkukuh menerusi Rancangan Malaysia Ke-12. Antaranya, melalui strategi untuk mempercepatkan peralihan kepada ekonomi karbon sifar bersih."Strategi baharu kami adalah memberi dorongan yang diperlukan untuk meneruskan pelaburan berteknologi tinggi dan mampan serta mempergiatkan inovasi, mencapai keseimbangan antara kemampanan ekonomi dan alam sekitar, selaras dengan penanda aras global ESG," tambah beliau.


RISDA, FELCRA kolaborasi ternak ayam daging tampung bekalan makanan negara

KUALA LUMPUR, 30 Mei- Pihak Berkuasa Kemajuan Pekebun Kecil Perusahaan Getah (RISDA) meluaskan peranannya untuk terlibat dalam agromakanan negara dengan merancang menternak ayam daging bagi membantu menampung bekalan makanan.Menteri Pembangunan Luar Bandar Datuk Seri Mahdzir Khalid berkata selain lembu, ternakan ayam menjadi sasaran baharu agensi itu memandangkan terdapat isu kekurangan bekalan bagi keperluan tersebut, baru-baru ini."Selain lembu, RISDA dan FELCRA (Lembaga Penyatuan dan Pemulihan Tanah Persekutuan) sedang berbincang berkolaborasi bagi terlibat dalam penternakan ayam. Ia akan melibatkan ladang-ladang dua agensi ini di seluruh negara, perkara ini sedang dibincangkan,” katanya kepada pemberita selepas majlis sambutan Hari Raya Aidilfitri RISDA di sini hari ini.Sementara itu, Mahdzir berkata kira-kira 82,000 kilogram jagung bijian untuk dijadikan bahan makanan ternakan dijangka dituai Julai ini.Beliau berkata ia merupakan sebahagian program tanaman jangka pendek melibatkan 750,000 pokok dalam kawasan seluas 15 hektar di Perlis secara ladang kontrak."Tanaman jagung bijian ini menjadi fokus RISDA pada tahun ini dalam membantu kerajaan mengurangkan kebergantungan terhadap import makanan ternakan," katanya.Mahdzir berkata program tanaman berkenaan termasuk dalam membantu sasaran kerajaan mengeluarkan 600,000 tan metrik jagung bijian untuk makanan ternakan dalam tempoh 10 tahun akan datang. Sementara itu, Pengerusi RISDA Datuk Seri Mohd Salim Mohd Sharif berkata, rancangan ternakan ayam menyasarkan 500,000 ekor ayam daging organik bagi sekali tuaian."RISDA mampu membantu kerajaan mengatasi isu bekalan ayam, kita akan bekerjasama dengan MAFI (Kementerian Pertanian dan Industri Makanan).

"Kita akan menguruskan ladang ternakan ini dan kita merancang menghasilkan ayam yang lebih sihat, halal dan bersih untuk keperluan rakyat dengan harga berpatutan, ia juga akan melibatkan peladang dan pekebun di samping mereka menjalankan aktiviti penanaman mereka,” katanya sambil menambah projek tersebut akan dimulakan tahun ini.Dalam pada itu, Mohd Salim berkata buat julung kali agensi itu akan membekalkan keperluan 1,000 ekor lembu untuk tujuan korban bagi Aidiladha tahun ini.Ibadah korban akan diuruskan melalui agensi-agensi yang menguruskan ibadah korban termasuk secara dalam talian seperti EzyQurban.Beliau berkata RISDA juga menyediakan rumah penyembelihan di Semenyih, Selangor dan kemudahan untuk mengagihkan daging korban melalui syarikat kurier tempatan.RISDA setakat ini mempunyai 6,000 ekor lembu di ladang-ladang yang disediakan seluruh negara dan menyasarkan untuk menambah kepada 10,000 ekor lembu akhir tahun ini, katanya.


Prestasi semasa ringgit mampu rangsang aktiviti pelabur - penyelidik

KUALA LUMPUR, 30 Mei- Kejatuhan nilai mata wang ringgit berupaya menjadi penggalak kepada dana asing untuk beralih memasuki pasaran tempatan. Firma penyelidikan pasaran, Rakuten Trade menjangkakan prestasi semasa ringgit juga bakal merangsang aktiviti pelabur di Bursa Malaysia dengan indeks utama diunjurkan mencecah 1,670 mata menjelang akhir tahun ini. Ketua Penyelidik, Kenny Yee meramalkan ringgit dijangka mengukuh sekitar 4.15 ke 4.20 berbanding dolar pada separuh kedua tahun ini, disokong harga minyak mentah yang tinggi selain kemasukan dana asing.

"Bagi Malaysia, Ringgit yang lemah juga menjadi insentif bagi dana asing untuk beralih ke Malaysia, menawarkan kecairan yang mencukupi. Justeru kami mengunjurkan FBM KLCI mampu mencecah 1.670 mata tahun ini." kata Yee dalam sidang media unjuran pasaran separuh tahun kedua secara maya hari ini.

Berita berkaitan*Asas ekonomi kukuh, pengurusan wang berhemah sumbang pengukuhan ringgit- Zafrul*Ringgit dijangka didagangkan sederhana kukuh berbanding dolar AS minggu depan

Tambah Yee, pasaran serantau turut diunjurkan mengalami prestasi sama tahun ini dipengaruhi tren dasar monetari Amerika Syarikat termasuk pergerakan kadar faedah.Semalam menerusi satu kenyataan Menteri Kewangan, Tengku Datuk Seri Zafrul Tengku Abdul Aziz memaklumkan penyusutan nilai ringgit buat masa ini, lebih bersifat sementara. Jelasnya berdasarkan faktor-faktor semasa, nilai ringgit dijangka kekal stabil dan akan terus mengukuh.


Tubuh Suruhanjaya Patuh Syariah, perkasa ekonomi halal - PM

(Program Syarahan Tun Abdullah Ahmad Badawi Kali Kedua: Ekonomi Halal dan Pelancaran Dana Endowmen Ekonomi Halal Universiti Kebangsaan Malaysia (UKM) di Putrajaya)

PUTRAJAYA, 30 Mei- Kawal selia sektor industri halal negara boleh disatukan melalui penubuhan Suruhanjaya Patuh Syariah. Perdana Menteri, Datuk Seri Ismail Sabri Yaakob mahu perkara itu diberi perhatian sewajarnya supaya aspirasi menjadikan Malaysia sebagai Model Rujukan Utama dalam bidang Ekonomi Halal dapat direalisasikan. Jelasnya pada masa ini cadangan kawal selia sedia ada lebih terhad kepada sektor kewangan Islam melalui Bank Negara Malaysia dan Suruhanjaya Sekuriti manakala Jabatan Kemajuan Islam Malaysia (JAKIM) pula untuk kawal selia industri halal."Pada masa ini, ekonomi halal dilihat lebih mencakupi dan berkembang sekitar sektor kewangan dan makanan, sekali gus memperlihatkan kewajaran kepada kita bahawa aspek ini perlu diberikan perhatian dan diperbetulkan. "Kepesatan kewangan Islam antaranya dipacu oleh permintaan masyarakat terhadap sistem bebas riba, mempunyai unsur gharar dan masyir (spekulasi atau perjudian) selain adanya juga kawal selia dan model pengembangan sistem kewangan Islam yang tersedia di peringkat global, kata Ismail Sabri dalam ucaptama sempena Syarahan Tun Abdullah Ahmad Badawi Kali Kedua: Ekonomi Halal dan Pelancaran Dana Endowmen Ekonomi Halal Universiti Kebangsaan Malaysia (UKM) di Putrajaya.

(Perdana Menteri ketika menyampaikan ucaptama sempena Syarahan Tun Abdullah Ahmad Badawi di Putrajaya)

Perdana Menteri juga mahu Pelan Induk Ekonomi Halal perlu diupayakan dan diusahakan oleh pemegang taruh dengan mempertingkatkan peranannya dalam dalam pembangunan negara. Ekonomi negara kini berdepan dengan ketidakpastian yang berlaku di peringkat global selain persaingan semakin sengit dalam ekonomi serantau. Manakala peranan dan sumbangan ekonomi halal tempatan terhadap ekonomi negara masih boleh dipertingkatkan atau ditambah baik supaya menjadi lebih signifikan.  Berdasarkan laporan Global Islamic Economy Report (2016/2017 hingga 2020/2021), Malaysia menduduki peringkat pertama daripada segi skor petunjuk ekonomi Islam global.  "Malaysia turut menunjukkan prestasi teratas dalam sektor kewangan Islam," kata Ismail Sabri.  Namun begitu, enam sektor lain, iaitu makanan halal, pelancongan, fesyen, kosmetik dan farmaseutikal serta media dan rekreasi masih ada ruang untuk diperbaiki bagi meningkatkan skor dalam sektor terbabit.Turut hadir pada program itu, Ketua Pengarah Perkhidmatan Awam Datuk Seri Mohd Shafiq Abdullah, Pengerusi Pertubuhan Legasi Tun Abdullah Ahmad Badawi (Legasi) Datuk Jefridin Atan dan Naib Canselor Universiti Kebangsaan Malaysia Professor Datuk Dr Mohd Ekhwan Toriman.


Ringgit dibuka tinggi berbanding dolar Amerika Syarikat pagi ini

KUALA LUMPUR, 30 Mei- Ringgit dibuka lebih tinggi berbanding dolar AS pagi ini didorong minat belian baharu di tengah-tengah sentimen risiko di China dan pengumuman data ekonomi Amerika Syarikat (AS) menjelang minggu ini, kata seorang penganalisis.Pada pukul 9 pagi, mata wang tempatan meningkat kepada 4.3730/3755 berbanding dolar AS daripada 4.3775/3800 pada penutup Jumaat.Rakan kongsi pengurusan SPI Asset Management, Stephen Innes berkata minggu ini merupakan minggu yang sangat penting, dipenuhi data ekonomi AS yang akan menerangkan hala tuju pertumbuhan jangka masa terdekat serta prospek pasaran buruh Rizab Persekutuan (Fed) menjelang mesyuarat Jawatankuasa Pasaran Terbuka Persekutuan pada 15 Jun."Jadi, saya merasakan peniaga akan memberi perhatian kerana sebarang kelemahan dalam data akan mengurangkan peluang Fed untuk menaikkan kadar secara agresif dan boleh melemahkan sedikit dolar AS," katanya kepada BERNAMA.

Beliau juga mengunjurkan ringgit akan terikat dalam julat yang ketat dan pertukaran mata wang asing Asia kekal dalam mod tunggu dan lihat.Sementara itu, ringgit didagangkan bercampur-campur berbanding sekumpulan mata wang utama.Mata wang tempatan meningkat berbanding dolar Singapura kepada 3.1959/1980 daripada penutup Jumaat pada 3.1962/1982 dan menambah nilai berbanding yen Jepun kepada 3.4409/4431 daripada 3.4450/4472.Bagaimanapun, nilai ringgit merosot berbanding pound Britain kepada 5.5222/5254 daripada 5.5170/5201 dan susut berbanding euro kepada 4.6922/6949 daripada 4.6905/6932.- BERNAMA


Lawatan sulung PM ke Jepun terus perkukuh hubungan dua hala KL-Tokyo

KUALA LUMPUR, 29 Mei - Menerusi lawatan sulung Perdana Menteri ke Jepun yang berakhir semalam, hubungan dua hala Kuala Lumpur-Tokyo terus diperkukuh.Kedua-dua negara bersetuju meneroka peluang baharu pelaburan dan perdagangan dalam bidang strategik termasuk industri tenaga, alam sekitar dan perubahan iklim. Justeru komitmen dalam memperbaharui Dasar Pandang Ke Timur juga dilihat mampu menjadi pemangkin dalam usaha pemulihan ekonomi pasca pandemik. Penganalisis Ekonomi Putra Business School, Profesor Madya Dr. Ahmed Razman Abdul Latiff menyifatkan sudah tiba masanya hubungan dua hala Malaysia-Jepun keluar daripada kerangka penyumbang dan penerima atau 'donor and recipient' semata-mata. "Malaysia boleh memanfaatkan hubungan strategik dengan Jepun dalam tempoh pasca pandemik dengan memperkukuhkan lagi hubungan dua hala ini melalui pelbagai inisiatif dari segi pertukaran teknologi, sumber manusia dan juga kerjasama lebih erat dalam pelbagai sektor dan industri," katanya kepada RTM.

Jepun merupakan rakan dagang kelima terbesar Malaysia dengan nilai perdagangan bagi tempoh Januari hingga Mac mencecah RM41.75 bilion.


Lanmei Airlines: Laluan Phnom Penh- KL tingkat potensi perdagangan, pelancongan

SEPANG, 29 Mei- Syarikat penerbangan Kemboja, Lanmei Airlines secara rasmi memulakan penerbangan sulung bagi laluan Phnom Penh-Kuala Lumpur semalam.Menurut Timbalan Ketua Pegawai Eksekutif merangkap Ketua Pegawai Operasinya, Kapten Chan Chee Seng, dengan ketersambungan ini ia bakal meningkatkan potensi perdagangan, pelancongan dan mobiliti antara kedua-dua negara.Selain memenuhi permintaan tinggi daripada rakyat kedua-dua negara, laluan baharu itu turut meningkatkan keterhubungan penumpang dari China ke Malaysia. "Selepas pandemik terdapat permintaan daripada pelancong bukan sahaja rakyatKemboja tetapi rakyat Malaysia yang bekerja di Kemboja. Jadi kebanyakan penumpang hari ini merupakan rakyat Malaysia yang pulang dari bertugas di Kemboja. Ada juga kumpulan pelancong dari Kemboja ke Malaysia dan juga penumpang dari China yang ingin mengunjungi Malaysia," katanya.Beliau berkata demikian selepas majlis sambutan penerbangan sulung syarikat penerbangan itu di KLIA.

(Timbalan Ketua Pegawai Eksekutif Lanmei Airlines, Kapten Chan Chee Seng)

Syarikat penerbangan itu berhasrat meningkatkan kekerapan penerbangan kepada dua kali seminggu, seterusnya melaksanakan penerbangan harian sekiranya menerima permintaan tinggi.Ketika ini Lanmei Airlinesmengendalikan penerbangan sekali seminggu iaitu pada setiap Sabtu.


Lebih banyak penyedia perindustrian Islam diperlukan untuk perkukuh Malaysia sebagai hab fintech Islam terkemuka

KUALA LUMPUR, 29 Mei- Lebih banyak penyedia perindustrian Islam diperlukan untuk memperkukuhkan lagi kedudukan Malaysia sebagai hab teknologi kewangan (fintech) Islam yang terkemuka, menurut pengupaya ekonomi digital tempatan, Cardtrend Systems.Pengarah Urusannya Chee Yong Mok berkata, sekiranya Malaysia berupaya mendapat lebih banyak penyedia perindustrian Islam untuk menyertai pasaran fintech Islam, negara akan memperoleh manfaat yang lebih besar dalam pasaran fintech Islam global."Saya percaya fintech Islam telah menjadi pusat tumpuan baharu dalam kalangan syarikat pemula niaga dan pembangunan teknologi maklumat (IT) memandangkan Ekonomi Digital Islam telah dikenal pasti sebagai satu daripada Aktiviti Pertumbuhan Ekonomi Utama (KEGA) dalam Wawasan Kemakmuran Bersama 2030 oleh kerajaan,” katanya dalam temubual dengan Bernama. Menurutnya semua pihak berkepentingan perlu bekerjasama untuk memperkukuh segala sumber bagi membangunkan industri, manakala penyedia perkhidmatan juga perlu berganding bahu untuk menghindari persaingan yang tidak perlu.“Saya percaya semua peserta industri perlu merancang dan mencari ciri-ciri jualan unik mereka sebelum menceburi industri fintech Islam.“Kami memerlukan lebih ramai peserta dalam industri ini, namun, apa yang lebih penting, kami memerlukan seseorang yang ada kemahuan dan persediaan untuk berada dalam bidang ini dalam jangka panjang,” katanya.Chee berkata Laporan Fintech Islam Global Dinar Standard 2021 meramalkan pasaran fintech Islam berpotensi untuk berkembang kepada AS$128 bilion menjelang 2025 di seluruh dunia.Memetik laporan Fintech News Malaysia, beliau berkata, ini memberi banyak ruang kepada peserta industri untuk berkembang di Malaysia kerana kurang daripada lima peratus syarikat fintech yang beroperasi di Malaysia adalah memenuhi keperluan fintech Islam.“Oleh itu, permintaan untuk penyedia perindustrian Islam yang lebih dipercayai dan selamat di seluruh negara dan di rantau ini mencatatkan peningkatan pada setiap hari.“Dengan kedudukan dan perancangan pasaran semasa, saya berpandangan, potensi Malaysia untuk kekal sebagai negara terkemuka dalam industri fintech Islam adalah menggalakkan,” katanya. Menurut Laporan Tahunan Suruhanjaya Sekuriti Malaysia (SC) 2021 yang dikeluarkan pada 28 Mac sehingga 31 Disember 2021, jumlah pengendali platform yang mempunyai pilihan dalam menawarkan pembiayaan patuh syariah ke pelbagai segmen Perusahaan Mikro, Kecil dan Sederhana (PMKS) telah bertambah kepada enam berbanding empat pada tahun sebelumnya.

Sementara itu, Chee berkata Cardtrend Systems baru sahaja mendaftar dengan Malaysia Digital Economy Corporation (MDEC) dalam Komuniti Ekonomi Digital Islam.“Hasrat kami adalah untuk memulakan perjalanan fintech Islam bersama-sama program dan garis panduan MDEC agar kami boleh kekal relevan kepada industri fintech Islam utama.“Matlamat Cardtrend Systems adalah untuk menjadi satu daripada penyedia penyelesaian terkemuka yang memenuhi keperluan ekonomi digital Islam di rantau ini, terutamanya dalam aspek gaya hidup digital dan menyumbang kepakaran kami dalam perkhidmatan berkaitan urus niaga digital,” katanya. Cardtrend Systems merupakan pengupaya ekonomi digital yang menawarkan rangkaian perkhidmatan yang komprehensif dan selamat antaranya FleetOps Backend System, LoyaltyOps Backend dan iAuth, iPricer, iCrypto.


Pembukaan sempadan Malaysia-Thailand rancak pelancongan domestik dan antarabangsa

(Mustapa ketika merasmikan D’Pergau Inn di Jeli, Kelantan)

JELI, 28 Mei - Pembukaan sempadan antarabangsa Malaysia-Thailand di Kelantan bermula 1 Jun dijangka bakal merancakkan lagi sektor pelancongan domestik dan antarabangsa di negeri ini. Menteri di Jabatan Perdana Menteri (Ekonomi), Datuk Seri Mustapa Mohamed berkata pembukaannnya kelak juga penting dalam meningkatkan pelaburan dalam pelbagai sektor.Ini selepas dua tahun negara disifatkan kehilangan punca akibat pandemik COVID-19.  "Jadi kita sedia maklum pelancongan domestik meningkat dengan ketara apabila sempadan dibuka 1 April dan sekarang ini kenderaan perdagangan sudah boleh masuk, 1 Jun umpamanya maka apabila pelancong domestik semakin rancak jadi antarabangsa pun semakin rancak."Kelantan antara negeri yang dapat faedah besar daripada pembukaan sempadan kalau sebelum COVID-19 Kelantan ini agak baik pelancongan, semasa pandemik kita dapati beberapa destinasi pelancongan di Kelantan tular dan pihak swasta juga sudah usahakan pakej pelancongan, saya akan cuba adakan beberapa pakej menariklah," katanya. Beliau ditemui pemberita selepas merasmikan D’Pergau Inn di sini.

Mengulas lanjut, Mustapa yang juga Ahli Parlimen Jeli menyifatkan Kelantan berpotensi menarik pelancong ke negeri ini memandangkan terdapat pelbagai lokasi menarik untuk dikunjungi.  Sehubungan itu, kerajaan negeri diharap dapat mengadakan semula penerbangan terus dari Singapura memandangkan 50% pelancong yang berkunjung ke negeri Kelantan adalah dari Singapura.  Kementerian Pelancongan, Seni dan Budaya (MOTAC) juga giat mengadakan promosi dalam dan luar negara untuk memperkenalkan lokasi pelancongan dalam usaha menarik sekaligus meningkatkan kedatangan jumlah pelancong domestik mahupun antarabangsa.  MOTAC menyasarkan sektor tersebut pulih sepenuhnya pada 2026 namun sekiranya usaha secara berterusan, hasrat itu akan dapat dicapai lebih awal.  Dalam pada itu, beliau berkata kebergantungan negara terhadap pekerja asing kira-kira 40,000 orang juga perlu dikurangkan dengan melatih rakyat tempatan untuk memenuhi pasaran kerja yang sebelum ini dimonopoli oleh tenaga luar negara.


Industri jualan langsung berkembang

KUALA LUMPUR, 28 Mei - Nilai jualan syarikat jualan langsung menunjukkan peningkatan sebanyak 19.5 peratus iaitu kepada RM25.7 bilion pada tahun 2020 berbanding RM21.5 bilion pada tahun 2019.Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid berkata peningkatan itu membuktikan bahawa industri jualan langsung mampu merekodkan pertumbuhan cemerlang dalam cabaran pandemik COVID-19 yang merencatkan ekonomi dunia. “Negara kini berada pada kedudukan ketujuh di peringkat global dan keempat di Asia Pasifik dari segi rekod nilai jualan dalam Laporan Jualan Peruncitan Jualan Langsung Global 2020 yang dikeluarkan oleh Persekutuan Persatuan Jualan Langsung Dunia (WFDSA),” katanya ketika berucap pada majlis perasmian Program Hari Industri Jualan Langsung Malaysia dan Pelancaran Pelan Hala Tuju Industri Jualan Langsung (2021-2025) di Berjaya Times Square.Beliau berkata tanggapan bahawa industri jualan langsung mempromosikan skim piramid atau skim cepat kaya perlu diubah.Justeru, pihaknya akan meneruskan usaha meningkatkan jumlah syarikat jualan langsung yang mempunyai lesen sah daripada kementerian itu.

Rosol berkata pihaknya juga akan merancakkan pelbagai inisiatif bagi memberikan pendedahan mengenai potensi perniagaan jualan langsung sebagai sumber pendapatan dan penjanaan ekonomi, selain menyusun strategi pembangunan yang lebih holistik.

“KPDNHEP menyokong penuh usaha pengembangan industri jualan langsung melalui Program Khazanah Alam Industri Jualan Langsung pada tahun 2022 dan kementerian optimis bahawa ia bakal menjadi titik perubahan kepada pewujudan lebih banyak usaha pembangunan jualan langsung pada masa akan datang,” katanya di sini.Beliau berkata penganjuran Program Hari Industri Jualan Langsung Malaysia buat julung kali itu melibatkan 22 syarikat jualan langsung daripada Persatuan Jualan Langsung Malaysia (DSAM) dan Persatuan Edaran Terus Malaysia (MDDA), bertujuan mempromosi potensi perniagaan tersebut kepada orang ramai serta kelebihan produk jualan langsung. Pada majlis sama KPDNHEP turut melancarkan Pelan Hala Tuju Industri Jualan Langsung (2021-2025) yang merupakan blueprint mengenai hala tuju industri berkenaan. - BERNAMA


Asas ekonomi kukuh, pengurusan wang berhemah sumbang pengukuhan ringgit- Zafrul

KUALA LUMPUR, 29 Mei - Asas ekonomi yang kukuh dan pengurusan mata wang tempatan dengan berhemah mampu menyumbang kepada pengukuhan nilai ringgit berbanding dolar Amerika Syarikat (AS).Walaupun terdapat beberapa faktor yang menyumbang kepada penyusutan nilai ringgit buat masa ini, namun ia lebih bersifat sementara.Menteri Kewangan, Tengku Datuk Seri Zafrul Tengku Abdul Aziz menjelaskan berdasarkan faktor-faktor semasa, nilai ringgit dijangka kekal stabil dan terus mengukuh.Pengurusan ringgit secara aktif oleh Bank Negara Malaysia (BNM) memastikan turun naik mata wang tempatan itu terkawal dan tidak keterlaluan.

"Ini membolehkan sektor ekonomi membuat perancangan pelaburan dan perbelanjaan, berdasarkan nilai ringgit yang lebih stabil."Lebih penting, asas-asas kukuh dalam ekonomi, seperti prospek pertumbuhan ekonomi negara yang kekal teguh," katanya menerusi kenyataan.Katanya, pengembangan sebanyak 3.6 peratus pada suku keempat 2021 dan 5.0 peratus bagi suku pertama tahun ini, akan terus mendorong pengukuhan nilai ringgit.Malah, jangkaan lebihan akaun semasa turut mencerminkan permintaan terhadap mata wang itu terus kukuh.

"Komuniti penganalisa kekal yakin terhadap prospek pemulihan nilai mata wang ringgit yang akan kembali kukuh dalam masa terdekat dan ini digambarkan melalui unjuran pertengahan dan purata oleh mereka antara suku kedua 2022 hingga suku pertama 2023."Kementerian yakin prospek pertumbuhan ekonomi negara akan teguh pada tahun ini dengan KDNK Malaysia dijangka akan berkembang antara 5.3 dan 6.3 peratus, dan ini akan menyumbang kepada kestabilan nilai ringgit," katanya.Tambah Zafrul, Kementerian Kewangan dan bank pusat akan terus memantau risiko kewangan dan bukan kewangan terhadap ekonomi negara serta memastikan kestabilan ekonomi dan kesejahteraan seluruh Keluarga Malaysia terus terpelihara.

Berita Berkaitan: Ekonomi negara dijangka terus berkembang pada suku ketiga 2022


Jumlah eksport halal dijangka lepasi RM42 bilion

PETALING JAYA, 29 Mei - Kerajaan yakin dapat meningkatkan prestasi eksport halal negara kepada RM42 bilion tahun ini, sekali gus melepasi jumlah yang pernah direkodkan ketika prapandemik.Ketua Pegawai Eksekutif Halal Development Corporation Berhad (HDC), Hairol Ariffien Sahari berkata pihaknya yakin jumlah disasarkan itu dapat dicapai terutama disokong oleh rantaian bekalan halal yang lebih baik serta peningkatan perniagaan ke perniagaan (B2B).

"Prestasi eksport kami, untuk suku ini berbanding suku sama tahun lepas, mencatat pertumbuhan hampir 100%. "Jadi jika trend berterusan hingga hujung tahun, kita akan dapat mencapai sasaran lebih cepat," katanya.Tambah Hairol, prestasi eksport halal negara mencatatkan pencapaian yang memberangsangkan pada 2021, peningkatan 19 peratus daripada RM30.5 bilion kepada RM36.3 bilion, iaitu hampir tiga peratus daripada keseluruhan eksport.


Ekonomi negara dijangka terus berkembang pada suku ketiga 2022

KUALA PILAH, 28 Mei - Malaysia dijangka memperoleh pertumbuhan ekonomi secara berterusan pada suku tahun ketiga walaupun turut terkesan dengan beberapa krisis yang berlaku di peringkat global. Timbalan Menteri di Jabatan Perdana Menteri (Ekonomi), Datuk Eddin Syazlee Shith berkata ia berdasarkan kepada unjuran dan juga perkembangan positif dalam suku tahun pertama, tahun ini. Menurutnya, pertumbuhan ekonomi yang positif pada suku tahun pertama adalah didorong dengan perlaihan fasa ke Endemik. "Ini sebab oleh asas ekonomi yang kukuh walaubagaimanapun kita tidak boleh mengelak dariapda sebarang kemungkinan yang diakibatkan oleh krisis yang berlaku di Rusia dan Ukraine. "Kita berdoa, ambil berusaha semoga kita boleh keluar daripada semua bentuk masalah yang boleh menyebabkan kesan negatif pada pertumbuhan ekonomi negara," katanya.Beliau berkata demikian ketika ditemui pada Jamuan Raya Rakyat 2022, di sini hari ini.

(Eddin Syazlee pada Jamuan Raya Rakyat 2022 di Kuala Pilah hari ini)

Tambah Eddin Syazlee, kerajaan sentiasa mengambil berat atas kesulitan dan bebanan yang ditanggung rakyat dan sentiasa berusaha untuk meringankan beban mereka dengan pemberian bantuan dalam pelbagai bentuk insentif dan subsidi. Jelasnya, pelbagai insentif dan subsidi yang diberi bagi mendepani krisis makanan itu juga mampu memberi rangsangan dan impak yang baik kepada bekalan makanan untuk kegunaan domestik.


Pasaran getah dijangka didagangkan dalam jajaran kecil dengan kecenderungan meningkat

KUALA LUMPUR, 28 Mei- Pasaran getah Malaysia dijangka didagangkan dalam jajaran kecil dengan kecenderungan yang lebih tinggi terutamanya akibat situasi bekalan yang terhad.Bekas Presiden Persatuan Pengeluar Sarung Tangan Getah Malaysia Denis Low berkata terdapat keperluan mendesak untuk menambah bekalan menjelang keadaan cuaca yang tidak dijangka dan peniaga mungkin tidak mahu mengalami kekurangan bekalan.Hujan dilaporkan berlaku di beberapa negara pengeluar, sekali gus menjejaskan produktiviti. “Musim hujan pada Mei jarang berlaku dan kami perlu memberi perhatian untuk menentukan sama ada ia merupakan isyarat kepada faktor perubahan iklim,” katanya kepada Bernama sambil menyatakan penoreh getah terkesan dengan keadaan itu kerana menjejaskan pendapatan mereka.Low berkata kecenderungan yang berlaku semasa musim hujan adalah ketidaktentuan disebabkan konflik Rusia-Ukraine yang dilihat semakin memuncak apabila lebih banyak negara ingin menempatkan diri dengan NATO (Pertubuhan Perjanjian Atlantik Utara) dan Amerika berbanding Rusia. Tindakan sedemikian boleh mencetuskan reaksi tidak perlu dan pastinya menyebabkan lebih banyak ketegangan, sekali gus menjejaskan pertumbuhan dan program pemulihan pasca pandemik.“Situasi geopolitik semasa turut mendorong harga komoditi tertentu melepasi jangkaan selain sebahagiannya lagi dikurangkan.“Harga minyak dan gas yang tidak menentu merupakan isu yang serius dan boleh menjejaskan perniagaan, sementara kekuatan dolar AS yang tidak terkawal boleh menjejaskan imbangan pembayaran,” katanya.Seorang lagi peniaga memberitahu, harga di pasaran getah Kuala Lumpur akan dipengaruhi oleh pasaran niaga hadapan getah serantau, pergerakan ringgit dan penanda aras harga minyak mentah dan ketidaktentuan akibat krisis berpanjangan Rusia-Ukraine dan usaha oleh bank pusat utama untuk membendung inflasi global.“Pasaran dijangka memantau data pembuatan China yang akan datang, menjelang cadangan pembukaan semula Shanghai pada 1 Jun dan hasil mesyuarat OPEC+,” katanya.Bagi minggu yang baru berakhir, pasaran getah tempatan meneruskan kenaikan pada Jumaat, disokong oleh rangsangan ekonomi China yang seterusnya, keteguhan ekonomi AS, kelemahan ringgit berbanding dolar AS, data auto China yang positif dan perdagangan AS-China yang optimis.

Bagaimanapun, peniaga berkata kenaikan selanjutnya telah dikekang oleh pergerakan tidak berubah di pasaran niaga hadapan getah serantau dan harga minyak, unjuran ekonomi global yang terjejas akibat ketidaktentuan yang memuncak dan tekanan inflasi ketika konflik Rusia-Ukraine dan impak sekatan pergerakan di China.Berasaskan Jumaat hingga Jumaat, harga rujukan fizikal Lembaga Getah Malaysia (LGM) bagi Getah Mutu Malaysia (GMM) 20 meningkat 1.4% atau 9.5 sen kepada 717.50 sen sekilogram, manakala susu getah pukal naik 2.0 sen kepada 678 sen sekilogram.Pada pukul 5.00 petang semalam, harga penutup LGM bagi GMM 20 berada pada 712.5 sen sekilogram, manakala susu getah pukal pada 676 sen sekilogram.


Ringgit dijangka didagangkan sederhana kukuh berbanding dolar AS minggu depan

KUALA LUMPUR, 28 Mei - Ringgit dijangka didagangkan agak positif berbanding dolar AS minggu depan berikutan pasaran pertukaran asing diramal mengalami beberapa pembetulan, menurut penganalisis.Ketua Ahli Ekonomi Bank Islam Malaysia Bhd Mohd Afzanizam Abdul Rashid berkata perbincangan mengenai kemungkinan berlakunya kemelesetan boleh menyebabkan Rizab Persekutuan Amerika Syarikat (Fed) menyemak semula strategi untuk mengetatkan monetari, terutamanya dalam berdepan gangguan rantaian bekalan.“Selain itu, data tinjauan seperti Indeks Pengurus Pembelian (PMI) di seluruh dunia dilihat mereda buat seketika pada April, menggambarkan pengukuhan pemulihan ekonomi mungkin mengalami cabaran,” katanya kepada Bernama.Justeru, Mohd Afzanizam berkata kenaikan kadar faedah yang mungkin berhenti seketika akan memberi sokongan kepada ringgit dalam jangka sederhana.Sementara itu, Rakan Pengurusan SPI Asset Management Stephen Innes berkata unit tempatan dijangka bergerak antara 4.3675 dan 4.3875 minggu depan dengan kecenderungan mengukuh.“Sekiranya keteguhan pasaran global baru-baru ini berterusan dan harga minyak kekal pada paras tinggi, ringgit berbanding dolar AS boleh diuji pada paras 4.37 minggu depan,” katanya.Selain itu, beliau menambah satu lagi kenaikan disebabkan minyak dijangkakan berlaku minggu depan selepas sidang kemuncak Kesatuan Eropah mengenai sekatan ke atas minyak dan gas Rusia.

Bagi minggu baru berakhir, pergerakan ringgit berbanding dolar AS mengalami turun naik, dipengaruhi oleh yuan China, sentimen yang rapuh akibat persekitaran kadar faedah global, prospek ekonomi yang tidak meyakinkan serta harga minyak yang lebih tinggi.Berasaskan mingguan, ringgit kukuh berbanding dolar AS pada 4.3775/3800 pada Jumaat berbanding 4.3870/3910 pada minggu sebelumnya.Mata wang tempatan diniagakan lebih rendah berbanding kumpulan mata wang utama berasaskan Jumaat hingga Jumaat.Ringgit susut berbanding dolar Singapura kepada 3.1962/1982 daripada 3.1845/1879 pada minggu sebelumnya dan lemah berbanding pound Britain kepada 5.5170/5201 daripada 5.4732/4782 minggu lepas.Ia berkurangan berbanding euro kepada 4.6905/6932 daripada 4.6445/6488 dan turun berbanding yen Jepun kepada 3.4450/4472 daripada 3.4236/4270 sebelum ini. - BERNAMA


Kadar jangka pendek dijangka kekal stabil minggu depan

KUALA LUMPUR, 28 Mei- Kadar jangka pendek diunjur kekal stabil minggu depan susulan operasi Bank Negara Malaysia (BNM) untuk menyerap lebihan mudah tunai daripada pasaran tunai.Bagi minggu yang baru berakhir, bank pusat memasuki pasaran setiap hari bagi mengurangkan lebihan dana daripada sistem kewangan dengan menjalankan tender pasaran wang konvensional, tender repo berbalik, tender Qard dan program Murabahah Komoditi.Jumlah lebihan mudah tunai dalam sistem konvensional bagi minggu tersebut meningkat kepada RM48.70 bilion daripada RM42.69 bilion pada minggu sebelumnya, dan dalam sistem Islam, ia berkurangan kepada RM21.52 bilion daripada RM22.79 bilion sebelum ini.

Purata kadar semalaman Islam berada pada 1.72%, manakala kadar satu, dua dan tiga minggu pada 1.78%, 1.82% dan 1.85%.


Niaga hadapan FBM KLCI dijangka terus alami dagangan tidak banyak berubah minggu depan

KUALA LUMPUR, 28 Mei- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives dijangka terus berada dalam aliran yang mengalami tidak banyak perubahan minggu depan berikutan sentimen berhati-hati selain menjejaki pergerakan di pasaran tunai.Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata, FBM KLCI berkemungkinan berada dalam aliran berjulat 1,540 hingga 1,555 minggu depan dengan paras sokongan serta-merta pada 1,540 manakala rintangan pada 1,560.Bagi dagangan yang baru berakhir minggu ini, Mei 2022 susut 2.0 mata kepada 1,546.5; Jun 2022 turun 4.5 mata kepada 1,543.0; September 2022 kurang 3.0 mata kepada 1,532.0 dan Disember 2022 menguncup 2.52 mata kepada 1,532.0.

Jumlah dagangan melonjak kepada 94,685 lot daripada 26,892 lot pada Jumaat minggu lepas manakala kepentingan terbuka meningkat kepada 74,035 kontrak daripada 36,495 kontrak.Berasaskan mingguan, FBM KLCI susut 2.36 mata untuk mengakhiri minggu ini pada 1,546.76 daripada 1,549.12 ketika ditutup pada minggu sebelumnya.


Majlis Getah Malaysia fokus eksport alternatif produk getah selain sarung tangan

KUALA LUMPUR, 27 Mei- Majlis Getah Malaysia (MRC) memberi tumpuan kepada pengeksportan produk getah lain bagi mengimbangi permintaan yang berkurangan terhadap sarung tangan getah.Ketua Pegawai Eksekutifnya, Nor Hizwan Ahmad menyatakan, ini memandangkan permintaan dan penggunaan sarung tangan getah semakin rendah berikutan peralihan negara ke fasa endemik. "Kami juga mempunyai produk yang pelbagai yang disalurkan bagi tujuan perubatan, malah ada yang digunakan untuk pembuatan tayar dan sistem getah,"Ini digunakan untuk bangunan-bangunan bagi mengelakkan kesan yang besar sekiranya berlaku gempa bumi," jelasnya pada Majlis Rumah Terbuka Aidilfitri MRC di ibu negara.

(Ketua Eksekutif Majlis Getah Malaysia (MRC), Nor Hizwan Ahmad)

Pada masa sama, pihaknya akan turut meneroka pasaran baharu bagi produk sarung tangan getah tempatan.MRC juga katanya, sedang memantau rapat harga sarung tangan getah agar permintaan terhadap produk itu kekal stabil.


Usaha galak DDI perlu dibuat secara agresif

KUALA LUMPUR, 27 Mei - Usaha menggalakkan pelaburan langsung domestik (DDI) perlu dibuat secara agresif, sama seperti yang dilakukan bagi inisiatif merancakkan pelaburan langsung asing (FDI).Menteri di Jabatan Perdana Menteri Ekonomi, Datuk Seri Mustapa Mohamed berkata, kedua-dua aspek itu amat penting dan saling melengkapi dalam menyokong pertumbuhan ekonomi negara.

(Menteri di Jabatan Perdana Menteri Ekonomi, Datuk Seri Mustapa Mohamed)

Bagi mengimbangi sumbangan DDI dan FDI, kerajaan akan terus bekerjasama rapat dengan sektor swasta ke arah mewujudkan persekitaran perniagaan mesra pelabur asing dan domestik.Ini termasuk mengadakan libat urus dan perbincangan terbuka bagi mendapatkan maklum balas daripada komuniti perniagaan serta pelaburan.

"Kerajaan menyedari keperluan untuk meningkatkan pelaburan swasta untuk mencapai status negara berpendapatan tinggi menjelang 2025. "Matlamatnya adalah untuk pelaburan swasta meningkat sebanyak 3.8 peratus setahun di bawah Rancangan Malaysia Ke-12 (RMK-12) berbanding 1.2 peratus setahun dalam RMK-11", katanya.

Beliau berkata bagi tujuan tersebut, kerajaan sedang berusaha mengembangkan dan melaksanakan dasar yang membolehkan negara merealisasikan potensi ekonomi dalam jangka masa sederhana hingga panjang.Menurutnya, pelaburan swasta penting untuk memacu ekonomi yang mampan pasca-COVID-19.Beliau berucap pada forum 'Bagaimana Merancakkan Semula Pelaburan Langsung Domestik' anjuran Dewan Perniagaan dan Perindustrian Kebangsaan Malaysia (NCCIM) secara maya.Katanya, NCCIM telah mengemukakan beberapa cadangan bagi memperkasa pelaburan domestik dan Majlis Tindakan Ekonomi akan meneliti perkara berkenaan.


Hab e-dagang dan logistik Bukit Kayu Hitam mula beroperasi dalam masa terdekat

BUKIT KAYU HITAM, 27 Mei - Hab e-Dagang dan logistik fasa 1 Bukit Kayu Hitam di Kedah melakar sejarah tersendiri apabila muncul sebagai pusat operasi aktiviti import dan eksport barangan melalui jalan darat yang pertama di negara ini.Projek pembangunan itu yang siap Mac lepas akan mula beroperasi dalam masa terdekat sejajar dengan matlamat kerajaan negeri membangunkan Bukit Kayu Hitam sebagai Zon Sempadan Ekonomi Khas.Menteri Besar, Datuk Seri Muhammad Sanusi Md Nor berkata, pelaburan itu yang dianggarkan berjumlah hampir RM1 bilion, dapat menjadikan Bukit Kayu Hitam sebagai pusat e-dagang antarabangsa.

(Datuk Seri Muhammad Sanusi ditemu bual pada sidang media selepas perasmikan Projek Terminal E-Dagang KT Express Logistics Sdn Bhd di Bukit Kayu Hitam)

"Hab e-dagang tersebut merupakan anugerah kepada rakyat Kedah khususnya dalam membantu menjana pertumbuhan ekonomi negeri dan peluang pekerjaan. "Fasa 1 dijangka bermula minggu hadapan dan fasa 2 akan bermula secepat mungkin dalam tempoh setahun setengah,"kata Muhammad Sanusi ketika berucap merasmikan Projek Terminal E-Dagang KT Express Logistics Sdn Bhd di sini. Jangkaan untuk menyiapkan kesemua fasa adalah lima tahun.


Kelantan dipilih negeri pertama kempen bersemuka EAIC

KOTA BHARU, 27 Mei - Suruhanjaya Integriti Agensi Penguatkuasaan (EAIC) memilih Kelantan sebagai negeri pertama untuk melaksanakan kempen bertemu masyarakat yang dinamakan Kempen E.R.A.T EAIC.

Kempen empat hari yang bermula semalam itu bertujuan meningkatkan kesedaran awam mengenai peranan suruhanjaya tersebut.Pengarah Bahagian Komunikasi Korporat, Tengku Nasaruddin Tengku Mohamed berkata, Kelantan dikenal pasti antara negeri yang mencatat aduan paling rendah diterima pihak suruhanjaya pada tahun ini.Kempen E.R.A.T EAIC diharap dapat memupuk kesedaran penduduk negeri itu mengenai saluran yang boleh mereka gunakan untuk menyalurkan sebarang isu salah laku dalam kalangan penguat kuasa dan agensi penguatkuasaan."Setakat hari ini memang terbukti yang masyarakat di negeri Kelantan mereka masih lagi kurang faham tentang fungsi dan peranan EAIC makanya selepas kita beri penerangan semua tadi mereka baru faham bahawa ada saluran rasmi.

"Jika sebarang masalah membabitkan salah laku di peringkat penguat kuasa dan agensi penguatkuasaan maka EAIC adalah suruhanjaya yang terbaik untuk mereka salurkan aduan," kata Tengku Nasaruddin kepada pemberita selepas Majlis Sembang Santai Kelab Media Darul Naim (KEMUDI) bersama EAIC di di sini.

Hadir sama, Presiden KEMUDI, Majidah Ismail.

EAIC adalah sebuah badan berkanun Persekutuan yang ditubuhkan melalui Akta Parlimen dan bertanggungjawab memantau serta menjalankan siasatan terhadap aduan orang ramai mengenai salah laku penguat kuasa dan agensi penguatkuasaan.  Tengku Nasaruddin juga memaklumkan, kebanyakan aduan yang diterima adalah berkaitan tindakan penguat kuasa yang tidak wajar seperti lewat mengambil tindakan dan langsung tiadatindakan.  Orang ramai boleh membuat aduan kepada EAIC secara jumpa terus, menghantar e-mel atau menerusi e-aduan.


Kadar jangka pendek diunjurkan kekal stabil disokong operasi BNM

KUALA LUMPUR, 27 Mei - Kadar jangka pendek diunjurkan kekal stabil pada Jumaat dengan operasi Bank Negara Malaysia (BNM) akan mengurangkan lebihan mudah tunai daripada sistem kewangan.Mudah tunai dianggarkan berjumlah RM53.15 bilion dalam sistem konvensional dan RM26.75 bilion dalam dana Islam.

Bank pusat akan menawarkan tiga tender pasaran wang konvensional, yang terdiri daripada tender bernilai RM2 bilion bagi tujuh hari dan dua tender RM1 bilion, masing-masing untuk 14 dan 31 hari.BNM juga akan menjalankan tiga tender Qard, terdiri daripada tender yang bernilai RM1.2 bilion bagi tujuh hari, tender RM1.4 bilion untuk 14 hari dan tender RM600 juta bagi 21 hari.Ia juga mengumumkan ketersediaan kemudahan repo berbalik, perjanjian jual dan beli semula serta Murabahah komoditi bercagar untuk tempoh satu hingga tiga bulan.Pada 4 petang, BNM akan melaksanakan tender semalaman konvensional bernilai RM48.1 bilion dan tender semalaman Murabahah bagi RM22.5 bilion.- BERNAMA


UEM Edgenta catat untung bersih RM9.4 juta pada suku pertama

KUALA LUMPUR, 27 Mei- Keuntungan bersih UEM Edgenta Bhd bagi suku pertama berakhir 31 Mac, 2022 meningkat kepada RM9.4 juta berbanding RM6.6 juta bagi tempoh sama tahun lepas.Selain itu, nilai perolehan kontraknya kukuh dan berjumlah RM10.8 bilion yang membolehkan prospek jangka panjang sehingga 2038.Perolehan hasil syarikat pengurusan aset dan penyelesaian infrastruktur itu juga meningkat 11.5% kepada RM539.2 juta daripada RM483.6 juta sebelum ini.Dalam kenyataan semalam, syarikat itu berkata ia juga terus mendapat kontrak pada suku tersebut termasuk memperoleh kontrak baharu bernilai lebih RM500 juta, sekaligus mencapai 40% daripada pertumbuhan semula nilai perolehan kontrak yang disasarkan bagi tahun kewangan 2022 berjumlah sehingga RM1.3 bilion. Menurut UEM Edgenta, pasaran antarabangsa menyumbang 60% daripada kontrak baharu yang turut membuktikan keberkesanan strategi pengembangan pasaran antarabangsa syarikat itu. Bahagian sokongan penjagaan kesihatannya, terutama kontrak komersial terus menjadi peneraju iaitu menyumbang 66% daripada kontrak baharu tersebut.Pengarah Urusan yang juga Ketua Pegawai Eksekutifnya, Syahrunizam Samsudin menyifatkan suku tersebut sebagai positif untuk syarikat apabila terus mencatat keuntungan dan nilai perolehan kontrak yang baik, disokong oleh pemulihan pasaran dan strategi pempelbagaian dilaksanakannya.

“Namun, kami terus optimis dan berhati-hati terhadap prospek tersebut. Ini kerana biarpun prospeknya adalah positif dan dipacu oleh kelonggaran sekatan perjalanan antarabangsa dan keadaan negara yang dalam fasa beralik ke endemik tetapi masih terdapat pelbagai cabaran seperti tekanan inflasi global, gangguan rantaian bekalan dan ketidaktentuan pasaran.“Oleh itu sebagai sebuah organisasi, kami akan terus melakukan inovasi dan kekal tangkas bagi menangani cabaran itu,” katanya.


UMediC dapat kelulusan untuk disenaraikan di pasaran ACE

KUALA LUMPUR, 27 Mei- UMediC Group Bhd mendapat kelulusan pihak Bursa Malaysia Securities Bhd dan Suruhanjaya Sekuriti Malaysia (SC) bagi penyenaraiannya di Pasaran ACE Bursa Malaysia.Dalam satu kenyataan semalam, syarikat itu berkata menjelang penyenaraian itu, UMediC akan melaksanakan tawaran awam permulaan (IPO) yang merangkumi terbitan awam sebanyak 97.22 juta saham-saham baharu.Ini termasuk 18.69 juta saham yang akan ditawarkan kepada orang awam Malaysia manakala 13.08 juta diperuntukkan kepada pengarah, pekerja dan rakan perniagaan yang layak dan telah menyumbang kepada kejayaan syarikat.Baki 65.44 juta saham baharu UMediC akan turut ditawarkan menerusi penempatan persendirian kepada pelabur terpilih.UMediC secara dasarnya menceburi bidang pemasaran dan pengedaran pelbagai peranti perubatan berjenama serta penyediaan perkhidmatan selepas jualan untuk semua produknya.

“Kami tidak hanya menjangkakan permintaan bagi peranti perubatan akan terus berkembang tetapi pada kadar yang kekal meningkat. Oleh itu, kami akan mencuba sedaya upaya untuk memanfaatkan peluang tersebut,” kata Pengarah Eksekutif/Ketua Pegawai Eksekutifnya, Lim Taw Seong.Menurutnya, syarikat itu berhasrat untuk menggunakan hasil yang terkumpul daripada IPO itu bagi persiapan masa depan menerusi pembinaan kilang baharu untuk mengembangkan lagi pengeluarannya selain kapasiti penyimpanan bagi memenuhi permintaan pasaran di masa depan.


Industri francais mampu berkembang pesat di Sabah, Sarawak

SANDAKAN, 27 Mei- Industri francais mampu berkembang lebih pesat di Sabah dan Sarawak, termasuk berpotensi melahirkan usahawan berjaya sehingga ke luar negara.Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata biarpun pendedahan industri francais belum mencapai tahap memuaskan di Sabah dan Sarawak, namun masih banyak peluang serta ruang bagi kemajuan tersebut.“Kalau kita lihat bagaimana industri ini mampu cepat berkembang di tempat lain, lebih-lebih lagi di Semenanjung, ini bermakna peluang sama juga ada untuk kalangan usahawan di Sabah dan Sarawak.“Jenama dari Malaysia misalnya sudah bertapak di 72 negara. Oleh itu, kita akan bangunkan lagi industri ini supaya lebih banyak lagi jenama dan produk baharu dapat diperkenalkan di dalam serta di luar negara," katanya kepada pemberita selepas merasmikan cawangan baharu jenama minuman Tealive yang terletak di Hotel Elopura di sini, malam tadi.Mengulas selanjutnya, Nanta berkata peruntukan dana berjumlah RM8 juta pada tahun lepas bagi pembangunan industri francais juga telah berjaya melahirkan ramai pengusaha.Atas alasan itu, beliau berkata kementerian itu akan memohon tambahan dana daripada kerajaan bagi merancakkan lagi industri tersebut.

(Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi)

Sementara itu, Pengasas dan Ketua Pegawai Eksekutif Loob Holding Sdn Bhd Bryan Loo berkata syarikat induk Tealive itu menyasarkan untuk membuka 12 lagi cawangan secara francais di Sabah menjelang tahun depan.Menurutnya, pada masa ini, jenama minuman itu mempunyai 47 cawangan di 14 bandar di Sabah.“Sebagai satu jenama yang lahir di Malaysia dan dibesarkan untuk dunia, Tealive amat menghargai sokongan luar biasa pencinta teh di Sabah yang membolehkan kami berkembang secara konsisten ke bandar dan pinggir bandar," katanya.


Kadar jangka pendek kekal stabil dengan campur tangan BNM

KUALA LUMPUR, 26 Mei - Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan sebanyak RM52.96 bilion dalam sistem konvensional dan RM26.69 bilion dalam dana Islam.

Bank pusat akan menjalankan empat tender pasaran wang konvensional terdiri daripada tiga tender RM1 bilion, setiap satu untuk jangka masa tujuh, 14 dan 21 hari, serta tender RM500 juta selama 61 hari.

BNM juga akan mengendalikan satu tender Qard bernilai RM1.2 bilion selama tujuh hari dan tender Program Murabahah Komoditi RM100 juta selama 14 hari.Ia juga mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar bertempoh satu hingga tiga bulan.Pada jam 4 petang, BNM akan melaksanakan sehingga RM48.5 bilion untuk tender semalaman konvensional dan RM24.4 bilion bagi tender semalaman Murabahah.-BERNAMA


Urus kesan pandemik COVID-19, penyelesaian jangka pendek turut beri impak jangka panjang

DAVOS, 26 Mei- Kerajaan tidak hanya melaksanakan penyelesaian jangka pendek ketika menguruskan kesan pandemik COVID-19, sebaliknya tekad memastikan sebarang penyelesaian jangka pendek turut sama memberi impak jangka panjang.Menteri Kewangan, Tengku Datuk Seri Zafrul Abdul Aziz berkata, sejak tahun 2020 Malaysia telah memperkenal pelbagai pakej rangsangan di samping menangani isu-isu jangka panjang di bawah tiga prinsip iaitu responsif, tanggungjawab dan pembaharuan. Beliau berkata demikian pada sesi panel bertajuk ‘Taking the Long View' pada Mesyuarat Tahunan Forum Ekonomi Dunia (WEF) di Davos, Switzerland.

(Tengku Datuk Seri Zafrul, ketika menyertai sesi dialog ‘Taking the Long View' pada Mesyuarat Tahunan Forum Ekonomi Dunia (WEF) 2022 / Foto FB Tengku Zafrul)

Memetik ekonomi gig sebagai contoh, Tengku Zafrul berkata, industri itu menerima kesan semasa tempoh sekatan pergerakan ekonomi dan kerajaan telah meluaskan capaian perlindungan sosialnya kepada pekerja-pekerja gig termasuk memberi manfaat tunai. Beliau turut menyatakan, banyak isu yang mempunyai impak merentasi jangka masa lebih panjang seperti pekerjaan dan taraf hidup, memerlukan usaha daripada kerajaan untuk mengimbangi kepentingan rakyat hari ini terhadap mereka yang akan hidup pada masa depan.


Sime Darby perkenal VOP, kurangkan kesan kenaikan kos bahan mentah pembinaan

KUALA LUMPUR, 26 Mei- Pengenalan Kontrak Perubahan Harga (VOP) antara langkah dilaksana syarikat pemaju hartanah, Sime Darby Property bagi mengurangkan kesan kenaikan kos bahan mentah pembinaan. Pengarah Urusannya, Datuk Azmir Merican berkata ia bertujuan memperkasa subkontraktor agar tidak terkesan tekanan kos sekaligus tidak menjejaskan durasi projek. "Kami merupakan pemaju pertama memperkenal VOP.Jika kos barangan meningkat, kami akan menampung peningkatan oleh subkontraktor dan sama juga kalau kos menurun kami juga akan menikmati penjimatan," katanya pada sidang media prestasi kewangan suku pertama tahun 2022 yang berlangsung secara maya.

(Datuk Azmir Merican, Pengarah Urusan Sime Darby Property)

Tambah beliau, selain VOP, syarikat juga mengamalkan kawalan kos ke atas bahan binaan tanpa mempengaruhi kualiti produk. Mengenai presasi syarikat pada suku pertama tahun ini, beliau mengumumkan Sime Darby Property mencatat keuntungan bersih sebanyak RM51.84 juta dengan peningkatan jualan RM888.9 juta didorong segmen hartanah industri.


Pusat Revolusi Perindustrian Keempat ditubuhkan, memangkin pemulihan ekonomi Malaysia

KUALA LUMPUR, 25 Mei- Malaysia mengumumkan penubuhan Pusat Revolusi Perindustrian Keempat (C4IR), sebuah pusat bebas bawah Forum Ekonomi Dunia (World Economic Forum (WEF). C4IR itu akan ditubuhkan secara rasmi dan bakal disempurnakan Perdana Menteri, Dato' Sri Ismail Sabri Yaakob pada separuh kedua tahun ini.

Kementerian Kewangan dalam satu kenyataan menyebut, pembukaan C4IR yang pertama di Asia Tenggara  itu dilakukan dengan kerjasama WEF untuk menyokong pencapaian wawasan menyeluruh Malaysia bawah Dasar 4IR yang dilancarkan pada 2021, serta Rangka Tindakan Ekonomi Digital Malaysia.

“Usaha itu akan membantu mempercepatkan penggunaan teknologi yang akan menjamin pertumbuhan yang lebih saksama, inklusif dan mampan untuk Malaysia apabila ekonomi pulih daripada pandemik Covid-19,” kata kenyataan itu.

Penubuhan C4IR juga menunjukkan komitmen Kerajaan Malaysia ke arah mengutamakan teknologi sebagai pemangkin utama pertumbuhan ekonomi dan pemulihan pascapandemik, serta menyokong aspirasinya untuk menjadi peneraju serantau dalam ekonomi digital.

C4IR akan menjadi sebahagian daripada rangkaian global WEF untuk kerjasama pelbagai pihak bagi merealisasikan faedah teknologi baharu muncul dan inovatif.

“Melalui rangkaian pusat sedia adanya di serata dunia, C4IR merintis model tangkas dan berpaksikan kemanusiaan dalam pembangunan dan pelaksanaan dasar yang berfokuskan teknologi,” jelas kenyataan itu.

(Tengku Datuk Seri Zafrul bersama beberapa wakil-wakil korporat global pada hari kedua Forum Ekonomi Dunia/FB Zafrul)

Penubuhan C4IR diumumkan bagi pihak Kerajaan Malaysia oleh Menteri Kewangan, Tengku Datuk Seri Zafrul Tengku Abdul Aziz, sempena Mesyuarat Forum Ekonomi Dunia yang diadakan pada 23 – 26 Mei 2022.

“Malaysia sedang mempercepatkan transformasi digitalnya dan keupayaan kita untuk memanfaatkan teknologi 4IR seperti kecerdasan buatan, nanoteknologi, tenaga boleh diperbaharui dan pengkomputeran kuantum akan menjadi salah satu pemacu utama bagi pertumbuhan ekonomi negara yang mampan, berdaya tahan dan inklusif dalam beberapa dekad akan datang.

“Sehubungan itu, penubuhan C4IR untuk memastikan teknologi pilihan Malaysia mampu menghasilkan manfaat yang bermakna kepada manusia sejagat dalam interaksi teknologi tersebut merentasi alam fizikal, digital dan biologi.

Kementerian Kewangan juga akan bekerjasama dengan kementerian-kementerian berkaitan bagi memastikan kejayaan C4IR sebagai platform untuk pemindahan teknologi dan bagi membangunkan kapasiti tempatan secepat mungkin,” kata Zafrul sempena kehadiran di Mesyuarat Forum Ekonomi Dunia di Davos hari ini.

“Kami mengalu-alukan Malaysia ke rangkaian global Pusat Revolusi Perindustrian Keempat lewat tahun ini. Sebagai pusat pertama di Asia Tenggara, C4IR Malaysia akan memainkanperanan penting dalam menerajui transformasi digital di rantau ini,” kata Jeremy Jurgens, Pengarah Urusan, Forum Ekonomi Dunia.

Jelas kenyataan sama, sebaik ditubuhkan, C4IR akan diuruskan oleh Unit Perancang Ekonomi di Jabatan Perdana Menteri, dengan program yang akan dirangka dan dilaksanakan dengan kerjasama Kementerian Kewangan, Kementerian Komunikasi & Multimedia dan Kementerian Sains, Teknologi & Inovasi. Forum Ekonomi Dunia juga akan terus memainkan peranan kolaboratif dalam pengoperasian C4IR.

Pemaanfaat utama agenda 4IR Malaysia termasuklah golongan belia seperti akses yang lebih baik kepada kaedah pembelajaran dan peningkatan kemahiran yang dikuasakan oleh Edutech; perusahaan sosial seperti menyelesaikan isu sosio-ekonomi, memudahkan penggunaan digital dan merapatkan jurang digital bandar dan luar bandar; sektor perniagaan seperti membangunkan kapasiti dikuasakan 4IR berasaskan industri dan sektor juga sektor awam seperti memanfaatkan data raya bagi meningkatkan penyampaian perkhidmatan awam.


TERAJU kekal fokus bantu usahawan bumiputera

PUTRAJAYA, 25 Mei - Unit Peneraju Agenda Bumiputera (TERAJU) kekal fokus dengan pelbagai inisiatif membantu usahawan Bumiputera ketika fasa peralihan ke endemik. Ketua Pegawai Eksekutif TERAJU, Datuk Md Silmi Abd Rahman yakin penyertaan Bumiputera dalam bidang peruncitan dan borong dapat dipertingkatkan.

"Kita masih tekankan kepada bidang peruncitan dan borong dimana kerjasama kita dengan Petronas Dagangan kita berharap dapat melahirkan usahawan-usahawan runcit melalui Mesra Mart. Kita akan mula inisiatif tersebut dalam satu ke dua bulan lagi dan kita telah berbincang mengenai perkara-perkara tersebut lebih lanjut," katanya ketika ditemui selepas Majlis Rumah Terbuka Aidilfitri TERAJU, di sini.Sementara itu, TERAJU turut berusaha membantu usahawan Bumiputera memperluaskan pasaran ke luar negara termasuk Timur Tengah dan Eropah.Ini termasuk mengintai peluang dalam bidang berimpak tinggi seperti Aeroangkasa. "InsyaAllah TERAJU akan mengambil bahagian dalam pameran udara di London pada bulan Julai ini kerana bidang-bidang ini kalau kita sedari, 70% pemainnya adalah Bumiputera seperti juga bidang oil & gas," katanya.


Koperasi tidak terikat dengan peraturan bank susulan kenaikan OPR

PUTRAJAYA, 25 Mei- Sektor koperasi tidak terikat dengan mana-mana peraturan yang ditetapkan oleh pihak bank, susulan kenaikan Kadar Dasar Semalaman (OPR) oleh Bank Negara Malaysia (BNM).Menteri Pembangunan Usahawan dan Koperasi, Tan Sri Noh Omar berkata, ini kerana sektor koperasi tidak menyediakan pinjaman peribadi tetapi terikat di bawah aktanya sendiri iaitu Akta Koperasi 1993.“Dari segi akta, koperasi tidak terikat dengan apa-apa (peraturan) yang dibuat oleh pihak bank,” katanya ringkas kepada pemberita pada Majlis Sambutan Hari Raya Aidilfitri Kementerian Pembangunan Usahawan dan Koperasi (KUSKOP) dan agensi di sini, hari ini.Turut hadir pada majlis itu ialah Menteri Perpaduan Negara Datuk Halimah Mohamed Sadique dan Ketua Setiausaha Kementerian Komunikasi dan Multimedia Datuk Seri Mohammad Mentek.Memetik laporan Bernama, pada 11 Mei lepas, Jawatankuasa Dasar Monetari (MPC) BNM memutuskan untuk menaikkan OPR, yang menjadi penanda aras rujukan kadar faedah pinjaman domestik, sebanyak 25 mata asas kepada 2.00 peratus.

(Noh Omar(tengah) bercakap kepada pemberita selepas Majlis Sambutan Hari Raya AidilfitriKementerian Pembangunan Usahawan dan Koperasi (KUSKOP) di Putrajaya)

Dalam perkembangan lain, Noh berkata KUSKOP dalam usaha mengembangkan kedai koperasi atau Coop Mart bagi membolehkan ahli koperasi menjana pendapatan, selain membantu meringankan beban kos sara hidup Keluarga Malaysia.Sebagai langkah pertama, katanya penyeragaman logo dan warna akan dibuat di Coop Mart seluruh negara.

“Tahun ini kita akan mulakan dengan 500 Coop Mart dahulu dan mana-mana ahli koperasi yang menyertai program ini akan diberikan keutamaan dalam pemberian subsidi, bagi  penjualan barang keperluan asas pada harga lebih murah,” katanya.

Selain itu, menurutnya KUSKOP juga akan menubuhkan pusat pengumpulan dan pengedaran barangan (untuk Coop Mart) bagi mengelakkan peranan orang tengah.“Kami harap pusat ini akan membeli secara langsung daripada penjual dan dihantar kepada Coop Mart secara terus,” kata Noh.Coop Mart dilancarkan pada 15 April lepas oleh Perdana Menteri Datuk Seri Ismail Sabri Yaakob.


Sekatan eksport minyak sawit tidak jejas industri sawit negara

KUALA LUMPUR, 25 Mei - Langkah Indonesia menarik balik sekatan eksport minyak sawit bermula semalam tidak menjejaskan industri sawit negara. Menurut Timbalan Menteri Perusahaan, Perladangan dan Komoditi, Datuk Willie Mongin, ia berikutan Malaysia mempunyai pembeli sendiri komoditi itu selain minyak sawit yang berkualiti. Pihaknya akan tetap mengatur formulasi dan strategi baharu dalam masa terdekat, bagi memastikan industri sawit negara tidak menerima impak negatif pada masa akan datang. "Dalam masa terdekat ini, dalam masa seminggu ke tiga minggu mungkin kita ada melihat kesan tetapi saya rasa kesan itu tidak terlalu besar. Sebab kita amat bersyukur kerana kita mempunyai pembeli yang sedang dan telah membeli daripada kita dan kita berharap dengan harga yang kita tawarkan, dengan kualiti yang kita tawarkan dan juga dengan khidmat selepas jualan "after sale service" yang kita berikan kepada mereka, mereka akan beli daripada kita secara berterusan," katanya di sini semalam pada sidang media selepas lawatan kerja ke Nextgreen Global Bhd (NGGB) di Green Technology Park.

(Timbalan Menteri Perusahaan, Perladangan dan Komoditi, Datuk Willie Mongin)

Turut hadir Setiausaha Bahagian Biobahan Api Kementerian Perusahaan Perladangan dan Komoditi Dr Sang Yew Ngin, Pengarah Urusan NGGB Datuk Lim Thiam Huat dan Pengarah NGGB Datuk Mohd Yusof Din. Dalam lawatan itu, Willie meninjau secara dekat inisiatif hijau yang dijalankan oleh NGGB dalam penggunaan tandan buah kosong sawit yang diproses untuk menghasilkan pulpa dan kertas sebagai bahan percetakan, kertas tisu dan pembungkusan.Setakat ini, NGGB mempunyai kapasiti pengeluaran 10,000 tan metrik kertas bebas kayu setahun dan menawarkan peluang pekerjaan kepada 180 penduduk tempatan.Mengulas mengenai lawatan itu, Willie berkata industri berkenaan amat berpotensi untuk terus berkembang dan akan diperluaskan ke Sabah dan Sarawak dalam tempoh terdekat."Sabah dan Sarawak merupakan penanam sawit terbesar di negara kita dan sudah semestinya industri hijau seperti ini perlu diperluaskan ke sana."Saya sudah berbincang dengan NGGB untuk bekerjasama dengan syarikat tempatan di Sabah dan Sarawak sebagai rakan strategik, yang mana ini dapat memastikan situasi menang-menang dapat dicapai," katanya.

(Timbalan Menteri Perusahaan, Perladangan dan Komoditi, Datuk Willie Mongin semasa lawatan kerja ke Nextgreen Global Bhd (NGGB) di Green Technology Park di sini)


KUALA LUMPUR, 24 Mei - Ringgit ditutup rendah berbanding dolar AS hari ini apabila pasaran mengambil pendekatan berhati-hati terhadap prospek ekonomi global dan dasar monetari yang tidak menentu. Pada 6 petang, unit tempatan berada pada 4.3940/3980 berbanding dolar AS daripada paras penutup 4.3870/3915 pada Isnin.Peniaga ActivTrades Dyogenes Rodrigues Diniz berkata pelabur akan memantau dengan rapat ucapan Pengerusi Rizab Persekutuan Amerika Syarikat (AS) Jerome Powell kerana ia mungkin menyediakan bayangan penting tentang langkah seterusnya yang akan diambil oleh bank pusat AS itu dari segi dasar monetari. “Sekiranya ringgit kembali menjejaki semula daripada paras ketahanan 4.3950, kita boleh menjangkakan ia membawakan tukaran asing ke paras 4.3118, di mana ia mungkin mencapai paras sokongan sementara,” katanya.

Ringgit diniagakan kebanyakannya rendah berbanding kumpulan mata wang utama.Unit tempatan terus susut berbanding dolar Singapura kepada 3.1966/1999 daripada 3.1933/1968 pada Isnin, turun berbanding euro kepada 4.7064/7107 daripada 4.6840/6888 sebelumnya tetapi naik berbanding pound Britain kepada 5.4885/4935 daripada 5.5167/5223.Bagaimanapun ringgit susut berbanding yen Jepun kepada 3.4506/4540 daripada 3.4408/4446 pada Isnin. - BERNAMA


ECERDC yakin capai RM70 bilion pelaburan swasta menjelang 2025

KUALA LUMPUR, 24 Mei- Majlis Pembangunan Wilayah Ekonomi Pantai Timur (ECERDC) optimis mampu mencapai sasaran pelaburan swasta bernilai RM70 bilion menjelang 2025.Ini berikutan, pihaknya bekerjasama rapat dengan kerajaan negeri dan persekutuan dalam pelaksanaan pembangunan modal insan yang mengambil kira kesejahteraan rakyat, sejajar Pelan Induk ECER 2.0. Ketua Pegawai Eksekutifnya, Datuk Baidzawi Che Mat menyasarkan pelaburan komited RM14 bilion tahun ini dengan Pahang dijangka mencatat pelaburan tertinggi bernilai RM8 bilion. "Di Kelantan, Pahang, Terengganu dan Johor menyakiskan iklim pelaburan yang berbeza, misalnya di Kelantan fokusnya juga berbeza. Kalau di Pahang pula lebih banyak pelaburan daripada China,"Namun apa yang penting bukan hanya menerima pelaburan yang banyak namun berkualiti dalam usaha menghasilkan pekerjaan," jelas Datuk Baidzawi Majlis Makan Malam bersama media sempena Aidilfitri di ibu negara.

(Ketua Pegawai Eksekutif ECERDC, Datuk Baidzawi Che Mat)

ECERDC juga membuat suai padan perkerjaan dengan kerjasama sektor perindustrian dan Pertubuhan Keselamatan Sosial (Perkeso). Langkah itu bagi mewujudkan peluang pekerjaan di pantai timur semenanjung.


Koperasi perlu ceburi perniagaan francais, bantu masyarakat tempuh cabaran kewangan

SEPANG, 24 Mei- Koperasi tempatan digalakkan menceburi perniagaan francais produk pembiayaan mikro bagi membantu masyarakat dan peniaga mikro menempuhi cabaran kewangan dalam kelangsungan hidup. Menurut Pengerusi Eksekutif Suruhanjaya Koperasi Malaysia, SKM, Zazali Haron, perniagaan ini bukan sahaja mempunyai jaminan risiko yang minimum, malah memenuhi segala keperluan tunai segera sebagai alternatif sumber modal perniagaan mereka. "Kamu mengamalkan konsep kerjasama, sekiranya ada yang menerima bantuan lebih akan diberikan kepada masyarakat,"Bahkan, tiada istilah untuk menindas dan mengenakan bayaran yang tinggi untuk mendapatkan untung. Kerana koperasi ini merupakan milik bersama, itulah konsep sebenar koperasi," katanya.Zazali berkata demikian selepas Majlis Perasmian Ar-Rahnu X'Change Taman Harmoni di Sepang, Selangor.

(Pengerusi Eksekutif Suruhanjaya Koperasi Malaysia, Zazali Haron)

Sejak dilancarkan, 41 koperasi menyertai francais itu dengan 79 cawangan di seluruh negara. Secara keseluruhan semua rangkaian Ar-Rahnu X'Change menunjukkan prestasi yang membanggakan dengan mencatat pencapaian pengeluaran pembiayaan terkumpul sehingga 30 April 2022 berjumlah RM372 juta dengan baki pembiayaan RM605 juta.


Anak syarikat EUPE Corp akan beli tanah pegangan pajak di KL dengan harga RM125 juta

KUALA LUMPUR, 23 Mei - EUPE Corporation Bhd menerusi anak syarikat milik penuh tidak langsungnya, EUPE Belfield Sdn Bhd (EBSB), memeterai perjanjian bersyarat untuk membeli sebidang tanah pegangan pajak berukuran 1.95 hektar di Kuala Lumpur daripada Cahaya Tinggi Sdn Bhd dengan harga RM125 juta.

Pemaju hartanah yang berpangkalan di Kedah itu dalam makluman kepada Bursa Malaysia berkata ia merancang untuk melaksanakan pembangunan kediaman bertingkat tinggi di tanah tersebut yang terletak di sepanjang Jalan Damansara dan Jalan Belfield dalam pembangunan kediaman di Kampung Attap.

“Cadangan pengambilalihan itu sejajar dengan objektif pengembangan perniagaan dan strategi pertumbuhan kumpulan dalam mengumpul tanah baharu yang sesuai untuk ditambah ke dalam simpanan tanah kumpulan dan untuk meningkatkan portfolio pembangunan hartanahnya bagi menjana arus pendapatan tambahan untuk kumpulan maju kehadapan,” katanya.

Bagaimanapun, EUPE Corp berkata ia masih belum dapat mengesahkan butiran terperinci pembangunan tersebut buat masa ini yang termasuk antara lainnya, jangka masa menyiapkannya, kos pembangunan dan keperluan pembiayaan akhir kerana rancangan itu masih di peringkat awal.

Ia berkata lembaga syarikat optimis cadangan pengambilalihan itu akan menyediakan peluang bagi syarikat tersebut untuk memiliki keseluruhan kepentingan tanah itu di lokasi strategik dengan potensi pertumbuhan tinggi bagi meningkatkan nilai pembangunan kasar projek pembangunan syarikat yang dijangka menyediakan pendapatan masa depan yang lebih mampan.- BERNAMA

(Pengarah Urusan EUPE Corporation Bhd, Datuk Beh Huck Lee)


Inflasi makanan dijangka berlarutan di Malaysia - MIDF

KUALA LUMPUR, 23 Mei- Inflasi makanan Malaysia dijangka kekal dalam aliran meningkat pada bulan-bulan akan datang berikutan kenaikan harga komoditi global, gangguan rantaian bekalan domestik serta penyusutan ringgit.MIDF Amanah Investment Bank Bhd menerusi cabang penyelidikannya, MIDF Research berkata sebagai negara pengimport bersih makanan, Malaysia amat terdedah kepada sebarang kejutan global yang berkaitan dengan rantaian bekalan.“Inflasi makanan global kekal tinggi terutamanya harga jagung, bijirin dan sayur-sayuran.“Bagaimanapun, kami berpendapat tekanan inflasi secara keseluruhannya akan kekal stabil berikutan inflasi bahan api yang berada dalam aliran penurunan,” katanya dalam satu nota ekonomi hari ini.Menurut bank pelaburan itu, penyusutan inflasi bahan api tersebut akan menampung kenaikan inflasi makanan dengan mengandaikan kerajaan mengekalkan had harga semasa minyak RON95 dan diesel.

“Dalam laporan kami ‘Oil Exports Rebound & Inflation Concerns,’ kami telah mengunjurkan bahawa inflasi keseluruhan Malaysia akan kekal di bawah 3.0% biarpun sekiranya purata inflasi makanan pada +5.0% manakala harga bahan api semasa pada paras sedia ada.“Namun, jika purata inflasi makanan melonjak kepada 10.0%, purata inflasi keseluruhan akan berada pada 4.6%,” katanya.Menurutnya, dalam senario buruk, purata inflasi keseluruhan diunjurkan pada 8.9% sekiranya kerajaan memilih untuk mengapungkan harga bahan api manakala purata inflasi makanan pada 10.0%.- BERNAMA


Malaysia mampu harungi tekanan inflasi dengan baik - Manulife IM

KUALA LUMPUR, 22 Mei -  Manulife Investment Management (Manulife IM) yang berpangkalan di Kanada, percaya Malaysia mampu mengharungi inflasi dengan baik memandangkan ekonomi negara telah bersedia untuk menunjukkan prestasi yang lebih baik berbanding kebanyakan pasaran sedang pesat membangun yang lain.Ketua Pengurusan Kekayaan dan Aset untuk Asia Michael Dommermuth berkata keadaan makro semasa Malaysia disokong dengan baik antaranya oleh kedudukan akaun semasa yang munasabah serta rizab pertukaran asing.Beliau seterusnya berpendapat unjuran semasa keluaran dalam negara kasar (KDNK) negara antara 5.3 peratus dan 6.1 peratus adalah agak konsisten dengan unjuran Pertubuhan Kerjasama Ekonomi dan Pembangunan (OECD).''Kami melihat banyak isu yang berkumpul di ufuk global -- risiko geopolitik, stagflasi, Rizab Persekutuan AS yang menaikkan kadar serta banyak lagi yang sedang berlaku. Tetapi jika anda melihat kedudukan Malaysia dan semua ini, ia sebenarnya terletak dengan baik.‘’Pada masa yang sama, sementara seluruh dunia menghadapi tekanan inflasi, inflasi di Malaysia cukup terkawal dan melihat kepada petunjuk harga teras, kami berasa cukup yakin mengenainya," kata beliau kepada Bernama.

Dommermuth menambah Malaysia juga mula melihat pelabur asing kembali melabur dalam pasaran ekuiti domestik selepas empat tahun mencatatkan aliran keluar bersih.Justeru, beliau berkata inilah sebabnya Malaysia terus menjadi tonggak pertumbuhan bagi Manulife IM dalam rantau ASEAN.Pada 2021, jualan runcit Malaysia meningkat 58 peratus tahun ke tahun dengan 86 peratus disumbangkan oleh dana asing, manakala aset unit amanah runcit di bawah pengurusan (AUM) (penasihat dan bank) mengembang dengan kadar pertumbuhan tahunan kompaun ( CAGR) sebanyak 19 peratus dari 2014 hingga 2021 berbanding pertumbuhan industri sebanyak 11 peratus dalam tempoh yang sama.Sebagai pengurus aset runcit lima teratas di Malaysia mengikut pengurusan aset (AUM), Manulife IM berminat untuk mempercepatkan pengagihannya untuk memacu pertumbuhan runcit yang mampan.Oleh itu, lebih banyak sumber akan ditempatkan di negara ini.''Dalam setiap pasaran lain, bank-bank menguasai sebahagian besar pengagihan dana bersama. Di Malaysia, ejen dana amanah pelaburan unit yang menguasai.'Mereka menyumbang hampir dua pertiga daripada AUM manakala bank-bank pula kurang daripada satu pertiga,'' katanya.Secara keseluruhan di seluruh Asia, Malaysia mempunyai rangkaian penasihat dana bersama terbesar yang mencakupi lebih 2,400 tenaga penasihat yang kuat, menjadikannya pasaran paling matang untuk Manulife IM.Sehubungan itu, Manulife IM merancang untuk menggandakan tenaga penasihatnya menjelang 2025.''Strategi pertumbuhan kami meletakkan Malaysia sebagai hab Asia Tenggara untuk teknologi maklumat dan operasi, yang menyokong pasaran serantau lain,'' katanya sambil menambah 60 peratus pelanggan Manulife IM di Asia kini didorongkan secara digital.Penggunaan digital di Malaysia jauh lebih tinggi daripada pasaran lain iaitu 70 peratus, katanya. - BERNAMA


Malaysia kekal berdaya saing walaupun Indonesia batal larangan eksport minyak sawit - Zuraida

KUALA LUMPUR, 22 Mei- Kementerian Perusahaan Perladangan dan Komoditi (KPPK) berkata langkah Indonesia untuk menarik balik larangan eksport minyak sawit berkuat kuasa esok kemungkinan menyebabkan harga minyak sawit mentah (MSM) terkesan.Namun begitu, kementerian itu menambah tidak akan ada penurunan harga yang mendadak memandangkan pasaran menjangkakan bahawa larangan eksport ini hanya bersifat sementara.Menteri Datuk Zuraida Kamaruddin dalam satu kenyataan hari ini mengingatkan semua pengusaha kelapa sawit Malaysia termasuk firma perladangan dan pekebun kecil supaya tenang dan tidak terlalu bimbang dengan perkembangan terkini.Tambahan pula, penurunan harga minyak sawit (MSM) baru-baru ini telahpun mengambil kira kemungkinan ini."Penganalisis pasaran turut menjangkakan pengusaha minyak sawit Malaysia bakal meraih faedah terbesar dalam jangka panjang kerana mereka mampu menjual MSM pada harga tinggi, sekali gus meningkatkan margin keuntungan bagi pertengahan kedua 2022, ditambah dengan pengeluaran yang lebih tinggi tahun ke tahun dan suku ke suku," jelas beliau."Walaupun penarikan larangan eksport memberi kelegaan besar kepada penanam Indonesia, mereka sudah terlepas tempoh harga MSM yang tinggi (Februari-April 2022) apabila harga minyak sawit Indonesia didagangkan pada diskaun yang lebih besar berbanding Malaysia, akibat dasar kawalan eksport yang telah dilaksanakan lewat Januari 2022."Menurut Zuraida, dasar Indonesia mampu memberi manfaat kepada Malaysia sebagai pengeluar minyak sawit kedua terbesar di dunia, memandangkan ini membolehkan Malaysia muncul sebagai pembekal dominan ke India yang merupakan pembeli utama minyak makan dunia.Cukai eksport Malaysia yang lebih rendah dan larangan eksport Indonesia mungkin menyebabkan sumbangan eksport minyak sawit Indonesia ke India jatuh kepada 35% pada tahun pemasaran semasa yang berakhir pada 31 Oktober 2022 daripada lebih 75% sedekad lalu, menurut anggaran daripada Solvent Extractors' Association of India (SEA), sebuah badan perdagangan minyak sayuran.Dalam lima bulan pertama tahun pemasaran 2021/22, India membeli 1.47 juta tan minyak sawit Malaysia berbanding 982,123 tan metrik tan dari Indonesia, berdasarkan data yang dikumpulkan oleh SEA. Untuk Mei tahun ini, India dianggarkan mengimport sekitar 570,000 tan minyak sawit, dengan 290,000 tan dari Malaysia dan 240,000 tan dari Indonesia, kata Zuraida."Justeru, KPPK percaya bahawa harga MSM akan kekal pada paras tinggi, memandangkan ketidaktentuan pengeluaran minyak bijian utama (seperti kacang soya, jagung dan biji bunga matahari) sama ada disebabkan oleh ketegangan geopolitik atau cuaca yang tidak menentu.

(Menteri Perusahaan Perladangan dan Komoditi, Datuk Zuraida Kamaruddin)

"Akhir sekali, walaupun Indonesia akan menyambung semula eksport minyak sawitnya esok (hampir sebulan selepas mengenakan larangan pada 28 April), namun masih terdapat kemungkinan perubahan polisi memandangkan harga minyak sawit di pasaran domestik Indonesia masih belum turun ke tahap yang disasarkan (malah, penarikan balik larangan ini boleh mengakibatkan berulangnya kekurangan domestik di Indonesia)."Memandangkan prospek jangka sederhana hingga panjang industri minyak sawit Malaysia kekal cerah, KPPK menyeru semua pengusaha kelapa sawit Malaysia untuk berganding bahu dalam membantu menjayakan kempen Minyak Sawit Malaysia Penuh Kebaikan yang bertujuan menentang pelbagai tanggapan salah berkenaan minyak sawit Malaysia dalam memacu kejayaan komoditi ini di peringkat global.